**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Σεπτεμβρίου 2025, ημέρα Τετάρτη και ώρα 14.10΄, στην Αίθουσα «Προέδρου Αθανασίου Κωνστ. Τσαλδάρη» (223) τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου της, κ. Αθανάσιου Καββαδά, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα» (3η συνεδρίαση).

Στη συνεδρίαση παρέστησαν o Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης, η Γενική Γραμματέας Προγράμματος Δημοσίων Επενδύσεων και Εθνικού Προγράμματος Ανάπτυξης, κ. Αικατερίνη Οικονόμου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Κτενά Αφροδίτη, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη και Μάλαμα Κυριακή.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Κυρίες και κύριοι συνάδελφοι, καλημέρα.

 Αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα».

Είναι μαζί μας ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης και η Γενική Γραμματέας Προγράμματος Δημοσίων Επενδύσεων και Εθνικού Προγράμματος Ανάπτυξης, κ. Αικατερίνη Οικονόμου.

Πριν προχωρήσουμε στη συζήτηση επί των άρθρων, καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Ο Εισηγητής της Πλειοψηφίας, κ. Νεοκλής Κρητικός;

 **ΝΕΟΚΛΗΣ ΚΡΗΤΙΚΟΣ (Εισηγητής της Πλειοψηφίας):** Υπέρ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Η Εισηγήτρια της Μειοψηφίας, κ. Σταρακά;

**ΧΡΙΣΤΙΝΑ ΣΤΑΡΑΚΑ (Εισηγήτρια της Μειοψηφίας):** Επιφύλαξη, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ο κ. Μαμουλάκης;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Επιφύλαξη, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ο κ. Τσοκάνης, Ειδικός Αγορητής του ΚΚΕ, δε βρίσκεται στην αίθουσα.

Ο κ. Βιλιάρδος;

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Επιφύλαξη.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ο κ. Τσακαλώτος;

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Επιφύλαξη.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ο κ. Βορύλλας;

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»:** Επιφύλαξη, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ο κ. Καζαμίας:

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Επιφύλαξη, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Εθνικής Οικονομίας και Οικονομικών «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα», γίνεται δεκτό επί της αρχής, κατά πλειοψηφία.

Κυρίες και κύριοι συνάδελφοι, ερχόμαστε στη συζήτηση επί των άρθρων και τον λόγο έχει τώρα ο Εισηγητής της Πλειοψηφίας, κ. Νεοκλής Κρητικός.

**ΝΕΟΚΛΗΣ ΚΡΗΤΙΚΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κυρίες και κύριοι συνάδελφοι, θα επιστρέψω για τα επόμενα λεπτά στο σχέδιο νόμου, αναλύοντας κατ’ άρθρο τις διατάξεις του. Να πω, βέβαια, πρώτα πως το σχέδιο νόμου αποτελείται από επτά μέρη. Τα άρθρα 1 και 2 του πρώτου μέρους, περιγράφουν τον σκοπό και το αντικείμενο του νόμου. Το δεύτερο μέρος, αναπτυξιακό πρόγραμμα δημοσίων επενδύσεων. Πάμε πιο συγκεκριμένα να δούμε τι προβλέπεται από τα άρθρα 3 έως και 8.

Στο άρθρο 3, αποσαφηνίζονται ορισμένα ζητήματα που αφορούν στο Αναπτυξιακό Πρόγραμμα Δημοσίων Επενδύσεων.

Στο άρθρο 4, επεκτείνεται η χορήγηση της επιπλέον ανταμοιβής σε περίπτωση επίτευξης στόχων. Αυτή τη στιγμή, την ανταμοιβή λαμβάνουν οι ειδικές υπηρεσίες του ΕΣΠΑ και του Στρατηγικού Σχεδίου ΚΑΠ, η κεντρική υπηρεσία της ΜΟΔ Α.Ε. και η Ειδική Υπηρεσία Προγραμματισμού, Συντονισμού και Παρακολούθησης της υλοποίησης των χρηματοδοτικών μηχανισμών του ευρωπαϊκού οικονομικού χώρου.

Επεκτείνεται, λοιπόν, η χορήγησή της στη Γενική Διεύθυνση Δημοσίων Επενδύσεων και στη Μονάδα ΣΔΙΤ του Υπουργείου Εθνικής Οικονομίας και Οικονομικών, ώστε να επιτευχθεί η μισθολογική εξομοίωση του προσωπικού των παραπάνω υπηρεσιών.

Στο άρθρο 5, δε, ρυθμίζεται το πλαίσιο εγγραφής των πιστώσεων για τη δαπάνη της ως άνω ανταμοιβής, που θα καταβάλλεται εφεξής και στις ως άνω υπηρεσίες.

Άρθρο 6. Αφορά τις Συμπράξεις Δημόσιου και Ιδιωτικού Τομέα (Σ.Δ.Ι.Τ), τις συμβάσεις παραχώρησης και τις ενέργειες Τεχνικής Βοήθειας του Εθνικού Προγράμματος Ανάπτυξης (Ε.Π.Α.). Για όλες τις παραπάνω εισάγεται εξαίρεση από την προθεσμία των 18 μηνών εντός της οποίας αναλαμβάνονται νομικές δεσμεύσεις για λόγους που συναρτώνται ευθέως με τη φύση των συμβάσεων αυτών.

Άρθρο 7. Προβλέπεται η δυνατότητα σύστασης ομάδων εργασίας στη Συντονιστική Υπηρεσία και τους Φορείς Διαχείρισης του Εθνικού Προγράμματος Ανάπτυξης (Ε.Π.Α.), με σκοπό την επαρκή ανταπόκριση τους στον προγραμματισμό τον σχεδιασμό την προετοιμασία και διαχείριση των προγραμμάτων του Εθνικού Προγράμματος Ανάπτυξης (Ε.Π.Α.) ενόψει και της λήξης της τρέχουσας προγραμματικής περιόδου του και της έναρξης της επόμενης.

Άρθρο 8. Τροποποιείται το χρονικό περιθώριο για την έκδοση της Κοινής Υπουργικής Απόφασης (Κ.Υ.Α.) για την μεταφορά οικονομικών πόρων από το Πράσινο Ταμείο στην αρμοδιότητα διαχείρισης της Ειδικής Υπηρεσίας Δίκαιης Αναπτυξιακής Μετάβασης (Ε.Υ.Δ.Α.Μ.).

Μέρος Γ΄, «Εταιρικό Σύμφωνο Περιφερειακής Ανάπτυξης», άρθρα 9 έως 19.

Άρθρο 9. Τροποποιείται η διαδικασία αξιολόγησης και επιλογής πράξεων προς χρηματοδότηση στα Προγράμματα «INTERREG».

Άρθρο 10. Ανατίθεται στην Ειδική Υπηρεσία Διαχείρισης Επιχειρησιακού Προγράμματος «Ψηφιακός Μετασχηματισμός», οι αρμοδιότητες της προ-αξιολόγησης, παρακολούθησης και διαχείρισης έργων δράσεων του Μηχανισμού «Συνδέοντας την Ευρώπη/Connecting Europe Facility» (ΜΣΕ/CEF).

Άρθρο 11, παρ.1. Προστίθεται το Πρόγραμμα «Τεχνική Βοήθεια και Υποστήριξη Δικαιούχων» στις διαχειριστικές αρμοδιότητες του αρμόδιου Υπουργού, ενώ με την παρ.2 του ίδιου άρθρου, οι αποφάσεις μετακίνησης του προσωπικού των Ειδικών Υπηρεσιών της Εθνικής Αρχής Συντονισμού Υπηρεσιών (Ε.Α.Σ.Υ.) θα υπογράφονται εφεξής από τον Γενικό Γραμματέα Εταιρικού Συμφώνου Περιφερειακής Ανάπτυξης (Ε.Σ.Π.Α.).

Άρθρο 12. Εδώ διευκρινίζεται ότι ο τρόπος ανάκτησης των αχρεωστήτως καταβληθέντων ποσών για τα προγράμματα «INTERREG» γίνεται με μέριμνα της Διαχειριστικής Αρχής.

Άρθρο 13, παρ.1. Διορθώνεται το Ολοκληρωμένο Πληροφοριακό Συστήματος Διαχείρισης Κρατικών Ενισχύσεων (Ο.Π.Σ.Κ.Ε.) της περιόδου «2014 – 2020» ως προς τον τίτλο του σε «Ολοκληρωμένο Πρόγραμμα Κρατικών Ενισχύσεων (Ο.Π.Κ.Ε.)» που αφορά στην περίοδο «2021 – 2027» και το οποίο είναι, πλέον, σε παραγωγική λειτουργία. Με την παρ.2, του ίδιου άρθρου, διασφαλίζεται η επιλεξιμότητα των δαπανών για δράσεις κρατικών ενισχύσεων που έχουν ενεργοποιηθεί στο Πλαίσιο Επιχειρησιακών Προγραμμάτων του Εταιρικού Συμφώνου για το Πλαίσιο Ανάπτυξης του «2014 – 2020» και είναι καταχωρημένες στο Πληροφοριακό Σύστημα Κρατικών Ενισχύσεων (Π.Σ.Κ.Ε.). Οι δαπάνες αυτές, εν συνεχεία, μεταφέρονται για λόγους διαχειριστικούς σε Προγράμματα της Προγραμματικής Περιόδου «2021 – 2027».

Άρθρο 14. Η ΜΟΔ Α.Ε. ορίζεται αρμόδια για τη συντήρηση και τεχνική υποστήριξη του Πληροφοριακού Συστήματος Συσσώρευσης Κρατικών Ενισχύσεων, ήσσονος σημασίας.

 Άρθρο 15, παράγραφος 1. Επικαιροποιείται η εξουσιοδοτική διάταξη για τη συγκρότηση και τη λειτουργία του Μητρώου Αξιολογητών, για την αξιολόγηση του περιεχομένου των προτάσεων στα «Προγράμματα Interreg». Στην παράγραφο 2, του ιδίου άρθρου, προστίθεται οξειδωτική διάταξη η οποία ορίζει ότι ο αρμόδιος για το ΕΣΠΑ Υπουργός, θα εκδίδει απόφαση για τη σύσταση και συγκρότηση της Επιτροπής Αξιολόγησης, που θα αξιολογεί το περιεχόμενο των προτάσεων των «Προγραμμάτων Interreg».

 Άρθρο 16, παράγραφος 2. του ιδίου, που εκεί επιταχύνεται η διαδικασία ολοκλήρωσης των εκκρεμών μετατάξεων των αποσπασμένων υπαλλήλων που υπηρετούν στο ΕΣΠΑ. Επιπλέον, δίνεται εκ νέου η δυνατότητα υποβολής αίτησης μετάταξης μέχρι τις 31 Δεκεμβρίου του 2025, σε όλους όσοι υπηρετούν σήμερα στο ΕΣΠΑ. Με την παράγραφο 3, του ίδιου άρθρου, παρατείνεται μέχρι την 31/12/2025, η προθεσμία για την επιλογή και τοποθέτηση των προϊσταμένων των Ειδικών Υπηρεσιών, οι οποίοι τοποθετούνται μεταβατικά.

 Άρθρο 17. Καταργούνται δύο εξαιρετικές διατάξεις. Αναφορικά και το Ολοκληρωμένο Πληροφοριακό Σύστημα του 2021 - 2027 και το Πληροφοριακό Σύστημα Συσσώρευσης Κρατικών Ενισχύσεων, ήσσονος σημασίας επειδή, δεν υφίσταται ανάγκη έκδοσης των σχετικών Υπουργικών Αποφάσεων.

 Άρθρο 18. Παρέχεται στη ΜΟΔ Α.Ε. η δυνατότητα έκδοσης δημόσιας πρόσκλησης, εκδήλωσης ενδιαφέροντος, κατόπιν σχετικής εισήγησης των Ειδικών Υπηρεσιών για απόσπαση ή μετακίνηση σε Ειδικές Υπηρεσίες ΕΣΠΑ και στην Κεντρική Υπηρεσία της ΜΟΔ, Μονίμων υπαλλήλων ή υπαλλήλων ΙΔΑΧ, που απασχολούνται στους Φορείς Γενικής Κυβέρνησης, με σκοπό την κάλυψη κενών θέσεων.

 Άρθρο 19. Ορίζεται η διαδικασία αναπλήρωσης των Προϊσταμένων των Γενικών Διευθύνσεων της Εθνικής Αρχής Συντονισμού.

 Περνάω τώρα, στο 4ο Μέρος. Διατάξεις για την εύρυθμη λειτουργία των αναπτυξιακών εταιρειών και άλλες διατάξεις και στα άρθρα 20 – 27.

 Με το άρθρο 20, εισάγεται εξαίρεση για την Ελληνική Αναπτυξιακή Τράπεζα Ανώνυμη Εταιρεία, από την υποχρέωση προσκόμισης ασφαλιστικής ενημερότητας και θεσμοθετείται προστασία έναντι κατασχέσεων για τους εθνικούς και ευρωπαϊκούς πόρους, τους οποίους διαχειρίζεται, μεταξύ των οποίων και για το Πρόγραμμα «Σπίτι Μου ΙΙ».

 Στις παραγράφους 1 και 3 του άρθρου 21, περιγράφεται η τροποποίηση που είπαμε του καταστατικού της ΜΟΔ.

Περνάω, στο άρθρο 22. Απαλλάσσεται η Ελληνική Εταιρεία Δίκαιης Αναπτυξιακής Μετάβασης, Μονοπρόσωπη Α.Ε από την υποχρέωση καταβολής ΕΝΦΙΑ για τις εκτάσεις που αποτελούν μέρος των Γαιών Μεταλιγνιτικής Αξιοποίησης. Εκτάσεις στις οποίες περιλαμβάνει, παραλαμβάνει για λογαριασμό του Δημοσίου με σκοπό τη διαχείριση και εκμετάλλευσή τους και την προσέλκυση επενδυτών με στόχο την ανάπτυξη των περιοχών.

 Άρθρο 23. Εισάγεται η δυνατότητα σύστασης δικαιώματος επιφανείας επί ακινήτων που ανήκουν στην Εταιρεία Μετάβασης Μονοπρόσωπη Ανώνυμη Εταιρεία, καθιστώντας πιο ελκυστικές τις εκτάσεις αυτές για επενδύσεις μεγαλύτερης κλίμακας.

 Στο άρθρο 24, επικαιροποιείται η σχετική εξουσιοδοτική διάταξη. Αναφορικά με τη διαδικασία σύστασης δικαιώματος επιφανείας επί των ακινήτων που ανήκουν στη Μεταβίβαση ΜΑΕ, ενώ και το άρθρο 25, αφορά στη Μετάβαση ΜΑΕ. Συγκεκριμένα οποιαδήποτε τροποποίηση του Καταστατικού της Εταιρείας, που λαμβάνει η χώρα μετά τη δημοσίευση στην Εφημερίδα της Κυβέρνησης του ιδρυτικού Καταστατικού, ακολουθεί τους κανόνες δημοσιότητας που προβλέπεται στο ν. 4548/2018.

 Άρθρο 26. Αναφορικά με την Ελληνική Αναπτυξιακή Τράπεζα Επενδύσεων Ανώνυμη Εταιρεία. Η αρμοδιότητα σύστασης της Επενδυτικής Επιτροπής, η οποία Επιτροπή γνωμοδοτεί επί των επενδυτικών προτάσεων που υποβάλλονται στην Εταιρεία, μεταφέρεται από το Διοικητικό Συμβούλιο στη Γενική Συνέλευση των Μετόχων της.

Άρθρο 27. Προστίθεται η Ελληνική Εταιρεία Συμμετοχών της περιουσίας Ανώνυμη Εταιρεία στις Εταιρείες του Δημοσίου, για τις οποίες η δαπάνες διαχείρισης και διοίκησης για την υλοποίηση χρηματοδοτούμενων πράξεων, δύναται να βαρύνουν το Εθνικό σκέλος του Προγράμματος Δημοσίων Επενδύσεων ή να αυξάνουν την Εθνική συμμετοχή, καθόσον οι ΕΕΣΥΠ Α.Ε. συνδράμει σημαντικά. Γνωρίζουμε ότι συνδράμει στην υλοποίηση χρηματοδοτούμενων έργων, παρέχοντας συγκεκριμένης υπηρεσίας ωρίμανσης και παρακολούθησης έργων, καθώς και διενεργώντας διαγωνισμούς προς Υπουργεία και λοιπούς Φορείς του Δημοσίου.

Το πέμπτο μέρος κυρίες και κύριοι συνάδελφοι, περιέχει Διατάξεις για την Ειδική Υπηρεσία Συντονισμού του Ταμείου Ανάκαμψης και αποτελείται από τα άρθρα 28 έως 34. Στο άρθρο 28, αναδιαρθρώνεται η Γενική Διεύθυνση Αναφορών και Θεσμικής Υποστήριξης, η οποία αποτελείται από δύο Διευθύνσεις. Τη Διεύθυνση Σχεδιασμού Διαδικασιών και Αξιολόγησης Ελέγχων και τη Διεύθυνση Αναφορών και Δημοσιότητος.

Άρθρο 29. Καθορίζονται οι αρμοδιότητες της Μονάδας Δημοσιότητος, εφεξής αναλαμβάνει τον Σχεδιασμό και την Υλοποίηση της Επικοινωνιακής Στρατηγικής για τις δράσεις του Ταμείου Ανάκαμψης και Ανθεκτικότητας.

Με το άρθρο 30. Αναδιαρθρώνεται η Διεύθυνση Αναφορών και δημιουργείται δεύτερο Τμήμα Αναφορών. Κρίθηκε αναγκαίο, για να αντιμετωπισθεί το πλήθος στοιχείων που συλλέγονται στο πλαίσιο των εξαμηνιαίων εκθέσεων και των υποχρεώσεων υποβολής αιτημάτων πληρωμής που προβλέπονται στη Συμφωνία Χρηματοδότησης.

Άρθρο 31. Τροποποιούνται οι Αρμοδιότητες της Διεύθυνσης Αναφορών Δράσεων Δανειακής Στήριξης και Ειδικής Υπηρεσίας Συντονισμού Ταμείο Ανάκαμψης. Οι αρμοδιότητες για την υποβολή των αιτημάτων πληρωμής, αποδίδονται πλέον απευθείας στα Τμήματα της Γενικής Διεύθυνσης Δανειακής Στήριξης, χωρίς την παρεμβολή της Γενικής Διεύθυνσης Αναφορών και Θεσμικής Υποστήριξης. Στόχος αυτής της Τροποποίησης Αρμοδιοτήτων είναι η επιτάχυνση βέβαια, των διαδικασιών.

Άρθρο 32. Γίνεται αύξηση του αριθμού των θέσεων σε συγκεκριμένη ειδικότητα αναφορικά με την υπ’ αριθμό Σύμβαση Ορισμένου Χρόνου 1 το 2024 Προκήρυξη της Ειδικής Υπηρεσίας Συντονισμού Ταμείο Ανάκαμψης. Σκοπός, βέβαια, είναι η διασφάλιση της πλήρους αξιοποίησης των υποψηφίων που συμμετείχαν, προκειμένου να στελεχωθούν ουσιαστικά υπηρεσίες της Κεντρικής Διοίκησης που έχουν αναλάβει την παρακολούθηση και έγκαιρη υλοποίηση των Χρηματοδοτούμενων από το Ταμείο Ανάκαμψης και Ανθεκτικότητας Έργων.

Άρθρο 33. Απλοποιείται η διαδικασία χρηματοδότησης των Φορέων που υλοποιούν τα Έργα του Ταμείου Ανάκαμψης μέσω της κατάργησης της ενδιάμεσης σύμφωνης γνώμης του αρμόδιου για την Ειδική Υπηρεσία Συντονισμού Ταμείο Ανάκαμψης Υπουργού.

Στο άρθρο 34, προβλέπεται η κάλυψη της Χρηματοδότησης Επιλέξιμων Επενδύσεων μέσω των δανείων με πόρους του Ταμείου Ανάκαμψης και Ανθεκτικότητας και με κεφάλαια του τακτικού Προϋπολογισμού.

Το έκτο μέρος αποτελείται από το άρθρο 35 έως 38 και περιλαμβάνει επείγουσες Διατάξεις μέσω του 35 ρυθμίζεται ο τρόπος με τον οποίο θα καλυφθεί τυχόν επιπρόσθετη διαφορά αξίας μεταξύ μεταβιβαζόμενων στοιχείων παθητικού και μεταβιβαζόμενων στοιχείων ενεργητικού. Ως μέτρω εξυγίανσης που εφαρμόστηκε πριν από την θέση σε ισχύ του Κανονισμού της Ευρωπαϊκής Ένωσης 806/2014.

Με την παράγραφο 1 του άρθρου 36, δίνεται η δυνατότητα στη Γενική Συνέλευση της ΔΕΘ να προβεί σε τροποποίηση καταστατικού για την προσθήκη δραστηριοτήτων στον σκοπό της Εταιρείας. Ενώ στις παραγράφους 2 και 3 του ιδίου τα Μέλη του Διοικητικού Συμβουλίου της ΔΕΘ που ορίζονται από τη Γενική Συνέλευση του Μετόχου μειώνονται από 13 σε 7.

Συγχρόνως, συστήνεται Συμβουλευτική Επιτροπή με συμμετοχή τοπικών φορέων κοινωνικών εταίρων, η οποία θα λειτουργεί συμβουλευτικά προς το Διοικητικό Συμβούλιο της Εταιρείας και θα υποστηρίζει πολύπλευρα το Διοικητικό Συμβούλιο.

Στο άρθρο 37, δίνεται 50 ημερολογιακές ημέρες παράταση για το έτος του 2025 στην τελική ημερομηνία διεξαγωγής των Γενικών Συνελεύσεων των Εταιρειών, οι οποίες δραστηριοποιούνται στον κλάδο της βιομηχανίας παραγωγής και εμπορίας φαρμάκων. Εισάγεται, λοιπόν, αυτή η ρύθμιση και παρατείνονται αναλόγως και οι προθεσμίες που συνδέονται με την υποβολή των Πρακτικών των Γενικών Συνελεύσεων και των εγκεκριμένων Οικονομικών καταστάσεων στο ΓΕΜΙ, στο Γενικό δηλαδή Εμπορικό Μητρώο.

Άρθρο 38. Παρατείνεται και για το οικονομικό έτος του 2026 η δυνατότητα ισοσκέλισης των προϋπολογισμών των δήμων μέσω της διάθεσης μέρους των εσόδων τους από ανταποδοτικά λοιπά τέλη και δικαιώματα, καθώς και από ΚΑΠ επενδυτικών δαπανών για την αντιμετώπιση λειτουργικών δαπανών ή επενδυτικών αναγκών ανταποδοτικού χαρακτήρα, δαπάνες ή ανάγκες, κυρίες και κύριοι συνάδελφοι, οι οποίες δεν μπορούν να καλυφθούν από το χρηματικό υπόλοιπο, τα τακτικά ή έκτακτα έσοδα των δήμων. Αναγκαία, θεωρούμε, αυτή η ρύθμιση, ενόψει και της κατάρτισης των προϋπολογισμών τους για το 2026 και των αυξημένων δαπανών που καλούνται να αντιμετωπίσουν.

Στο 7ο και τελευταίο μέρος και στο άρθρο 39 ορίζεται η έναρξη ισχύος του νόμου.

Καταληκτικά, το είπα και στην επί της αρχής συζήτηση, η Κυβέρνηση, μετά και την υιοθέτηση ενός συνεκτικού νομοθετικού πλαισίου για το ΑΠΔΕ, έρχεται με το παρόν να εισαγάγει ρυθμίσεις μέσω των οποίων βελτιώνεται η άσκηση της εθνικής αναπτυξιακής πολιτικής, στοχεύοντας στην περαιτέρω επιτάχυνση της απορρόφησης συγχρηματοδοτούμενων και εθνικών πόρων, καθώς και στη βελτιστοποίηση λειτουργίας των λοιπών αναπτυξιακών προγραμμάτων και των φορέων που τα διαχειρίζονται.

Ευχαριστώ πολύ για την υπομονή σας, βέβαια. Επιφυλάσσομαι για τη β΄ ανάγνωση, κύριε Υπουργέ, και, φυσικά, για την Ολομέλεια. Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής)**: Ευχαριστούμε τον Εισηγητή της Πλειοψηφίας, κύριο Κρητικό.

Τον λόγο έχει η Εισηγήτρια της Μειοψηφίας, κυρία Χριστίνα Σταρακά.

**ΧΡΙΣΤΙΝΑ ΣΤΑΡΑΚΑ (Εισηγήτρια της Μειοψηφίας)**: Ευχαριστώ, κύριε Πρόεδρε.

Κυρίες και κύριοι συνάδελφοι, πριν μπω στη συζήτηση θα ήθελα να πω ότι σαν σήμερα συμπληρώνονται δύο χρόνια από το τραγικό δυστύχημα στη Λιβύη κατά το οποίο ομάδα στελεχών των Ενόπλων Δυνάμεων έχασαν τη ζωή τους. Ωστόσο, δύο χρόνια μετά παραμένουν ακόμη αναπάντητα τα ερωτήματα για τα αίτια του δυστυχήματος και δεν έχουν αποδοθεί ευθύνες για τη δικαίωση των θυμάτων. Είναι καθήκον, θεωρώ, της πολιτείας να δώσει σαφείς απαντήσεις και να διασφαλίσει ότι θα αποδοθεί πλήρως η αλήθεια, γιατί μόνο έτσι θα τιμήσουμε, πραγματικά, τη θυσία τους.

Περνάω τώρα στην κατ’ άρθρον συζήτηση.

Θα ήθελα να ξεκινήσω απαντώντας σε δύο σημεία που είπε ο κύριος Υπουργός και ο κύριος συνάδελφος ο κύριος Πέτσας στη συζήτηση επί της αρχής, με αφορμή την ομιλία μου. Ανέφερα, λοιπόν, ότι η χώρα μας είναι το πιο ωφελημένο κράτος, σε αναλογία με το μέγεθος της οικονομίας της, από τους πόρους της Ευρωπαϊκής Ένωσης συνδυαστικά και μέσω ΕΣΠΑ και Ταμείου Ανάκαμψης και Ανθεκτικότητας και ο κύριος Υπουργός είπε ότι αυτό πρέπει να το πιστωθεί ο κύριος Μητσοτάκης. Εγώ θα ήθελα να παρακαλέσω τον κύριο Υπουργό να επικαλείται αυτά που λέω αλλά να γίνεται πιο ολοκληρωμένα, όπως ακριβώς τα είπα. Εγώ ρώτησα κάτι πολύ απλό, πώς είναι δυνατόν η χώρα να είναι ο μεγαλύτερος αποδέκτης κοινοτικών πόρων και να είναι, ταυτόχρονα, τελευταία στις επενδύσεις στην Ευρωπαϊκή Ένωση. Πώς είναι δυνατόν να μιλάτε για νέο παραγωγικό υπόδειγμα και το ισοζύγιο τρεχουσών συναλλαγών να είναι χαοτικό. Επειδή και ο κύριος Πέτσας μίλησε για σύγκλιση, επισημαίνω ότι με το ρυθμό ανάπτυξης της ελληνικής οικονομίας προς το παρόν, ακόμα χρειαζόμαστε τρία χρόνια να συγκλίνουμε με το ΑΕΠ του 2019 και με τους σημερινούς ρυθμούς ανάπτυξης για να ξανασυγκλίνουμε με το μέσο όρο της Ευρωπαϊκής Ένωσης, όπως έγινε το 2004, την τελευταία χρονιά διακυβέρνησης του ΠΑΣΟΚ πριν την καταστροφική πενταετία, αυτή της Νέας Δημοκρατίας, θα χρειαστούμε 30 ολόκληρα χρόνια.

Άρα, κανένα θαύμα δεν υπάρχει, καμία ουσιαστική ωφέλεια δεν υπάρχει για τους περισσότερους πολίτες και να σας εξηγήσω γιατί. Γιατί πραγματικά ωφελούμενοι στη χώρα μας από τους πόρους του Ταμείου Ανάπτυξης και το ΕΣΠΑ δεν είναι βασικά οι πολίτες, ούτε ο απλός κόσμος, είναι οι απανταχού «φραπέδες» και «χασάπηδες» που έχουν προνομιακή πρόσβαση στους πόρους αυτούς. Αποδείχθηκε, εξάλλου. Είναι, επίσης, οι αποδέκτες των 16 δισ. ευρώ σε απευθείας αναθέσεις και αναθέσεις με απευθείας διαπραγμάτευση από το 2019 και μετά και ακόμα περισσότερο ωφελημένοι είναι όσοι αναλαμβάνουν κολοσσιαία έργα με φωτογραφικούς διαγωνισμούς, όπως σε όσους αναθέσατε την αποκατάσταση των καταστροφών στη Θεσσαλία δύο χρόνια μετά τον Daniel και ελεγχόμενες εταιρείες πληροφορικής που κατέβαιναν σε διαγωνισμούς με έναν μόνο διαγωνιζόμενο.

Φυσικά, βέβαια όσοι, κερδοσκοπούν αχαλίνωτα με κρατική επιδότηση, όπως οι τράπεζες και το ενεργειακό τραστ που λυμαίνεται τη χώρα και φυσικά, ο λογαριασμός από τα σπασμένα σας πάει στους πολίτες, όπως ο καταλογισμός των τετρακοσίων εκατομμυρίων ευρώ για τον ΟΠΕΚΕΠΕ.

Κύριε Υπουργέ, η Κοινοβουλευτική Ομάδα του ΠΑΣΟΚ σας έκανε μια γραπτή ερώτηση και αίτηση κατάθεσης εγγράφως πριν από δύο μήνες. Ζητήσαμε μια καταγραφή χρηματικών καταλογισμών προστίμων και καταδικαστικών αποφάσεων σε βάρος της χώρας μας από ευρωπαϊκά θεσμικά όργανα και το Δικαστήριο της Ευρωπαϊκής Ένωσης κατά την περίοδο 2019 - 2025. Από τους 20 Υπουργούς απάντησαν οι μισοί, έστω και εκπρόθεσμα.

Το δικό σας, όμως, Υπουργείο που θα έπρεπε να έχει συγκεντρωτικά αυτά τα στοιχεία δεν έχει απαντήσει ακόμα και ερωτώ, γιατί δεν μας απαντήσατε; Γιατί δεν μας δίνετε αυτά τα στοιχεία; Δεν θέλουμε να ακούμε μόνο τι εισρέει από το Ταμείο Ανάκαμψης και το ΕΣΠΑ, που ούτως η άλλως θα έρχονταν, αλλά και το τι κοστίζει η αδυναμία σας να εφαρμόσετε στοιχειωδώς τους ευρωπαϊκούς κανόνες;

Πιστεύω να μας απαντήσετε σε αυτή την ερώτηση μας, αλλά και με αφορμή το νομοσχέδιο σας έθεσα κάποια ερωτήματα και επίσης, θέλουμε απαντήσεις και σε αυτά.

Περνάω στο άρθρο 3. Αποσαφηνίζετε, όπως λέτε, με το άρθρο 3 την περίμετρο των φορέων του δημοσίου τομέα για την εφαρμογή του νέου αναπτυξιακού προγράμματος επενδύσεων που ψηφίσατε πριν ένα χρόνο. Γιατί χρειάστηκε ένας χρόνος για να διορθώσετε το ποιους αφορά το εθνικό πρόγραμμα επενδύσεων;

Στο άρθρο 6. Επίσης, ένα ερώτημα που θέλουμε απαντήσεις. Τώρα κατάλαβε η Κυβέρνηση ότι δεν επαρκούν 18 μήνες για να αναληφθούν οι νομικές δεσμεύσεις των συμπράξεων δημοσίου και ιδιωτικού τομέα και των συμβάσεων παραχώρησης στο Εθνικό Αναπτυξιακό Πρόγραμμα. Εφτά χρόνια μετά τη θέσπιση του Εθνικού Προγράμματος Ανάπτυξης;

Να τολμήσουμε και να ρωτήσουμε πότε θα υλοποιηθούν αυτές οι συμβάσεις ή η απάντηση θα είναι όταν συγκλίνει η Ελλάδα με το ευρωπαϊκό μέσο όρο, σε 30 χρόνια, δηλαδή;

Από το άρθρο 9 έως το άρθρο 17 για το ΕΣΠΑ. Πέντε χρόνια μετά την έναρξη του ΕΣΠΑ, στη μέση του προγράμματος καταλάβατε ότι χρειάζεται Επιτροπή Αξιολόγησης και Ειδικού Μητρώου Αξιολογητών για τα προγράμματα του Interreg; Ότι, επίσης, υπάρχουν ζητήματα ανακτήσεων του προγράμματος του Interreg και ότι υπάρχουν και συγχύσεις με το ολοκληρωμένο πληροφοριακό σύστημα διαχείρισης κρατικών ενισχύσεων;

Άρθρο 20, για την Ελληνική Αναπτυξιακή Τράπεζα ΑΕ. Είναι τουλάχιστον κωμικοτραγικό η Ελληνική Αναπτυξιακή Τράπεζα να χρειάζεται να απαλλαγεί νομοθετικά από την υποχρέωση φορολογικής και ασφαλιστικής ενημερότητας και να της παρέχετε το ακατάσχετο. Ακούσαμε ότι υπήρχαν δημοσιονομικές διορθώσεις που καταλογίστηκαν στην τράπεζα και έχει προσφύγει στο Ελεγκτικό Συνέδριο, αλλά αποφεύγετε να πείτε το επίμαχο; Γιατί ντρέπεστε να μας το πείτε; Θέλουμε μια απάντηση.

Τα άρθρα 22 και 23, για τη δίκαιη μετάβαση. Απαλλάσσετε την Ελληνική Εταιρεία Δίκαιης Αναπτυξιακής Μετάβασης Α.Ε. από τον ΕΝΦΙΑ αναδρομικά από την 9η Ιουλίου του 2024; Γιατί χρειάστηκε ένας χρόνος για να το θεσπίσετε;

Το πιο αποκαρδιωτικό είναι ότι οι προβλεπόμενες λιγνιτικές εκτάσεις περιήλθαν στην κυριότητα της εταιρείας μόλις 4 χρόνια μετά τη δημοσίευση του Εθνικού Σχεδίου Δίκαιης Μετάβασης. Οι πολίτες, κυρίες και κύριοι συνάδελφοι, στις Περιοχές Δίκαιης Αναπτυξιακής Μετάβασης πότε θα δούνε σοβαρή αξιοποίηση αυτών των λιγνιτικών εδαφών;

Γιατί μέχρι σήμερα, τους έχετε ταράξει στα σεμινάρια και στην κατάρτιση, με το αζημίωτο, βέβαια, για τον κλάδο της κατάρτισης, αλλά, ουσιαστικά, δεν υπάρχει έργο. Είναι μηδενικό το έργο, γι’ αυτό συνεχίζουν να βιώνουν εγκατάλειψη και ανεργία, ενώ ο δημογραφικός μαρασμός, τόσο της Αρκαδίας, όσο και της Δυτικής Μακεδονίας, είναι πολλαπλάσιος από αυτόν της υπόλοιπης χώρας.

Άρθρο 27, για την κάλυψη των δαπανών διαχείρισης και διοίκησης της Μονάδας Συμβάσεων Στρατηγικής Σημασίας του Υπερταμείου.

Κύριε Υπουργέ, η Κυβέρνησή σας αποφάσισε να μετατρέψει το ΤΑΙΠΕΔ και στη συνέχεια το Υπερταμείο, σε κεντρική αναθέτουσα αρχή του κράτους ή καλύτερα να πω του Μεγάρου Μαξίμου, έναντι αμοιβής. Ωστόσο, η επιλογή αυτή ελέγχεται από την Ευρωπαϊκή Επιτροπή. Μπορείτε να μας δώσετε απαντήσεις επ’ αυτού του θέματος, για να αξιολογήσουμε κι εμείς αν οι δαπάνες διαχείρισης είναι δικαιολογημένες;

Άρθρα 28 έως 31, για τη σύσταση Μονάδας Δημοσιότητας και την Αναδιάρθρωση της Γενικής Διεύθυνσης Αναφορών και Θεσμικής Υποστήριξης στην Ειδική Υπηρεσία Συντονισμού Ταμείου Ανάκαμψης.

Κοιτάξτε, εμείς δεν είμαστε ενάντια στη δημοσιότητα. Πώς θα μπορούσαμε εξάλλου να είμαστε, όταν είμαστε η παράταξη της διαύγειας. Αλλά, εκτιμώ, ότι εσείς την έχετε μόνο σε επικεφαλίδες. Θέλετε να μας πείτε ποια είναι η σοβαρή διαφάνεια και λογοδοσία του Προγράμματος του Ταμείου Ανάκαμψης απέναντι στους πολίτες; Ακόμα και στοιχειώδεις υποχρεώσεις σας σχετικά με την αναθεώρηση του Ταμείου Ανάκαμψης, αλλά και των 100 μεγαλύτερων δικαιούχων, ότι στοιχεία δίνονται, γίνεται μετά από την πίεση της δικιάς μας Κοινοβουλευτικής Ομάδας, η οποία, σας θυμίζω, ότι έκανε πολύ αναλυτική δουλειά για το ποια έργα έχουν απενταχθεί στις αναθεωρήσεις του «Ελλάδα 2.0», αφού εσείς δεν μπορέσατε να τα δημοσιοποιήσετε. Οπότε, η δημοσιότητά σας είναι ψευδεπίγραφη και φαίνεται από αυτά που προανέφερα.

Άρθρο 33. Απλοποιείτε τη διαδικασία χρηματοδότησης των φορέων που υλοποιούν έργα του Ταμείου Ανάκαμψης και Ανθεκτικότητας. Τέσσερα χρόνια μετά την ψήφιση του αρχικού νόμου σας, στο τέλος του προγράμματος, καταλάβατε ότι δεν πρέπει να συνυπογράφει τα πάντα ο Υπουργός Οικονομικών και Εθνικής Οικονομίας;

Έχω και μία τεχνική ερώτηση για το άρθρο 37, για τις παρατάσεις προθεσμιών διεξαγωγής γενικών συνελεύσεων κεφαλαιουχικών εταιρειών στον κλάδο της βιομηχανίας παραγωγής και εμπορίας φαρμάκων για το έτος 2025. Είχατε αντίστοιχα αιτήματα και από άλλους κλάδους, κύριε Υπουργέ; Αν ναι, αυτά τα αιτήματα θα τα ικανοποιήσετε;

Στο άρθρο 36 τώρα, για την αλλαγή της σύνθεσης του Διοικητικού Συμβουλίου της ΔΕΘ Α.Ε., που, προφανώς, δεν τέθηκε σε διαβούλευση.

Είπατε, κύριε Υπουργέ, ότι η Κυβέρνησή σας και ο Πρωθυπουργός δεσμεύθηκαν ότι θα είναι ένα δημόσιο έργο, ένα μητροπολιτικό πάρκο, που θα χρηματοδοτηθεί από δημόσιους πόρους. Τότε, γιατί σας ενόχλησαν οι εκπρόσωποι της Θεσσαλονίκης στο Διοικητικό Συμβούλιο στη ΔΕΘ και απλά τους εξορίζετε; Και γιατί το ψηφίζετε τώρα, κύριε Υπουργέ και δεν το φέρατε πριν πάει ο Πρωθυπουργός στην 89η Διεθνή Έκθεση Θεσσαλονίκης, την προηγούμενη εβδομάδα και με παρρησία να πει στους Θεσσαλονικείς, ότι οι φορείς της Θεσσαλονίκης και ο Δήμος και η Περιφέρεια Κεντρικής Μακεδονίας δεν έχουν πια θέση στη διοίκηση της ΔΕΘ, ενόψει της αξιοποίησης του ακινήτου της. Να πείτε απερίφραστα, ότι αυτά τα ζητήματα θα τα αποφασίσουν από εδώ και πέρα αυτοί που διορίζετε μαζί με τους πιστωτές της χώρας. Γιατί αυτοί ξέρουν καλύτερα από τους Θεσσαλονικείς, λογικά. Αυτό καταλαβαίνουμε. Αλλά, εκτιμώ, ότι η απάντηση που θα δώσει η Θεσσαλονίκη στις επόμενες εκλογές, δεν θα είναι αντίστοιχη και ηχηρή. Και δεν θα είναι μόνο η Θεσσαλονίκη. Πιστεύω, ότι όλη αυτή η αλαζονεία, θα τιμωρηθεί παντοτινά.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε την κυρία Σταρακά.

Τον λόγο έχει ο Ειδικός Αγορητής της Κ.Ο. «ΣΥ.ΡΙΖ.Α. – Προοδευτική Συμμαχία», κ. Χάρης Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της Κ.Ο. «Συνασπισμός Ριζοσπαστικής Αριστεράς – Προοδευτική Συμμαχία»)**: Ευχαριστώ κύριε Πρόεδρε. Νομίζω ότι τώρα που εισερχόμαστε και στην κατ’ άρθρον συζήτηση γίνεται φανερό, νομίζω ή εν πάση περιπτώσει κατανοητές, πολλές θετικές και αθέατες πτυχές του συγκεκριμένου νομοσχεδίου. Ακούσαμε και τους φορείς προσεκτικά. Σε αυτό το σημείο, βέβαια, οφείλω να πω ότι είναι μια μελανή στιγμή, σε επίπεδο κοινοβουλευτικό. Ελπίζω, έστω και τώρα, έστω και στο και 5΄, να μπορέσει να υπάρξει ένας τρόπος έκφρασης των πολιτών της Θεσσαλονίκης, γύρω από την ανάπλαση της ΔΕΘ.

Ξεκινάω από εκεί, γιατί νομίζω ότι είναι σημαντικό και δεχόμαστε πλήθος διαμαρτυριών γύρω από το ζήτημα αυτό. Είναι αδιανόητο, όχι μόνο η έκπτωση τους από τα συμβούλια και από τις επιτροπές λήψης αποφάσεων, αλλά ενέχει ακόμη και η έκπτωση τους από τη δυνατότητα να εκφραστούν κατά τη διάρκεια της, όχι πλέον διαβούλευσης, αλλά νομοθέτησης και συζήτησης λογοτεχνικά στο Ελληνικό Κοινοβούλιο.

Κυρίες και κύριοι συνάδελφοι, κύριε Υπουργέ, κύριε Παπαθανάση, οφείλω να πω ότι -νομίζω ότι το εκθείασα και στην τοποθέτησή μου εχθές- τα μαθηματικά όπως ξέρετε και εσείς ως συνάδελφος μηχανικός είναι πεισματάρικα και καταδεικνύουν ένα δομικό έλλειμμα απορροφητικότητας, όχι μόνο για το Ταμείο Ανθεκτικότητας και Ανάκαμψης, RRF, αλλά και για το ΕΣΠΑ και γενικότερα για τα ευρωπαϊκά κονδύλια.

Και μιας και ο λόγος για ευρωπαϊκά κονδύλια, αυτά που ακούμε και βιώνουμε στη δημόσια σφαίρα το τελευταίο διάστημα, δεν περιποιούν τιμή ούτε φυσικά για τη Νέα Δημοκρατία και αναφέρομαι στις γαλάζιες ferrari και τους φραπέδες και όλους αυτούς τους αδιανόητους παραβατικούς τύπους, που λυμαίνονται δημόσιο και ενωσιακό χρήμα, με τον πιο προκλητικό τρόπο. Βλέπουμε μια Κυβέρνηση σε ρόλο τροχονόμου να βλέπει τις εξελίξεις να τρέχουν.

Όλα αυτά και ξεκινάω από αυτό γιατί νομίζω από ηθικοπολιτικής απόψεως είναι ένα κομβικό, ένα πρωτευούσης σημασίας ζήτημα, ταπεινώνει το πολιτικό σύστημα και την πολιτική. Η ευθύνη της Κυβέρνησης είναι τεράστια στο θέμα αυτό. Βγαίνουμε έξω στην κοινωνία, όλοι οι εκπρόσωποι, όλα τα μέλη της εθνικής αντιπροσωπείας, φαντάζομαι το θέρος που πέρασε, συζητήσαμε, είχαμε προσλαμβάνουσες από τον κόσμο. Αυτό που συμβαίνει με αφορμή τη διαχείριση ευρωπαϊκών χρημάτων, με προμετωπίδα βέβαια τον ΟΠΕΚΕΠΕ, είναι κάτι αδιανόητο, κύριε Πρόεδρε. Αδιανόητο. Φοβούμαι για την περαιτέρω ταπείνωση της πολιτικής, ότι αυτά που θα έρθουν το επόμενο διάστημα, θα είναι ακόμα χειρότερα, έτι περαιτέρω χειρότερα.

Ξεκινάω από αυτό, γιατί είναι σημαντικό να βλέπουμε σε ποιο πολιτικό περιβάλλον προχωρά η Κυβέρνηση στην εν λόγω νομοθέτηση. Μια νομοθέτηση που, κατά την άποψή μας, επιβεβαιώνει την αποτυχία σοβαρής, χρηστής και αποτελεσματικής διαχείρισης των πόρων. Η απορροφητικότητα είναι μια έκφανση αυτής της αποτυχίας. Και τι πάει να κάνει; Μου θυμίζει το Υπουργείο Περιβάλλοντος, που απέτυχε παταγωδώς η Κυβέρνηση στην ανακύκλωση. Παρέλαβε 22%, το έριξε στο 17% μετά από 7 χρόνια και λέει, συγγνώμη, τώρα πάμε σε καύση, αφού αποτύχαμε στην ανακύκλωση.

Έτσι συμβαίνει και εδώ. Τι γίνεται; Απέτυχε η Κυβέρνηση στην απορρόφηση ενωσιακών πόρων, ευρωπαϊκών πόρων, χρηματοδοτικών εργαλείων, που ήταν μια τεράστια ευκαιρία για τη χώρα. Τεράστια ευκαιρία. Αργότερα θα το ότι θα το αναλύσουμε περαιτέρω. Μετά το σχέδιο Μάρσαλ, η χώρα μας, η πατρίδα μας, δεν είχε ποτέ μια τέτοια ευκαιρία χρηματοδότησης. Εβδομήντα και πλέον δισεκατομμύρια ευρώ ΕΣΠΑ, RRF, ΚΑΠ και που καταλήγουν; Σε ελάχιστα, σε μερικές δεκάδες ΑΦΜ. Αλλά δεν είναι αυτό. Το ζήτημα το μεγαλύτερο, κατά την άποψή μου, στην παρούσα φάση, είναι και το θέμα διαφάνειας και αυτός ο οιονεί υπερσυγκεντρωτισμός που έπεται μέσα από αυτή τη νομοθέτηση.

Τι λέει η κυβέρνηση; Λέει απέτυχα στην απορρόφηση. Γιατί; Γιατί η δομή του κράτους γύρω από τον έλεγχο, την έγκριση και την προώθηση των έργων, άρα και την απορρόφηση αυτών, δεν είναι επαρκής.

Εκτιμώ ότι μετά από μερικούς μήνες, που η Κυβέρνηση πια θα έχει κλείσει τον κύκλο της, γιατί είναι σε μια πλήρη αποδρομή, νομίζω ότι αυτό που συμβαίνει στη χώρα δεν έχει προηγούμενο τα τελευταία χρόνια, μια κυβέρνηση που με βεβαιότητα ξέρουμε ότι δεν θα υπάρχει σύντομα, κι όμως τρέχει έστω και την έσχατη, κατά την άποψή μας, στιγμή, πολιτική και χρονική, να υπερσυγκεντρώσει σε συγκεκριμένα υπουργικά γραφεία, όλη αυτή τη δυνατότητα ελέγχου και αξιοποίησης των πόρων.

 Αυτό πέρα από πολιτικά και ηθικά αναποτελεσματικό και άδικο, χρήζει και περαιτέρω ανάλυση. Και οφείλουμε βέβαια εμείς να παρακολουθούμε την πορεία των συντάξεων των έργων. Μία πορεία που ζητήσαμε εδώ και τρία χρόνια μια διακομματική επιτροπή παρακολούθησης. 16 χώρες από την Ευρώπη των 27 ακολουθούν αυτό το μοντέλο. Κάνουν ένα σοβαρό monitoring των μεγάλων έργων που αφορούν το Ταμείου Ανθεκτικότητας και Ανάκαμψης. Παρακολουθούν και τα υπόλοιπα μέλη και κόμματα των εκάστοτε ευρωπαϊκών κοινοβουλίων, για να υπάρχει διαφάνεια, για να υπάρχει πραγματική χρηστή διαχείριση αυτών των τεράστιων πόρων. Για όσους δεν μπορούν να αντιληφθούν ίσως την ισορροπία, να πούμε απλά ότι αυτά τα 32 και πλέον δισεκατομμύρια ευρώ του Ταμείου Ανθεκτικότητας και Ανάκαμψης ισοδυναμούν με 6 φορές το σύνολο των ολυμπιακών έργων. Μιλάμε για μια τεράστια ευκαιρία για τη χώρα. 70 και πλέον δις. Εξού και το αναπτυξιακό αποτύπωμα που δείχνει η Κυβέρνηση με ελέω και του συρρικνωμένο ΑΕΠ μετά την περίοδο της δεκαετούς κρίσης. Είναι προφανέστατα κάτι που υπάρχει. Αλλά προσέξτε είναι σπυρί της άμμου. Είναι ελάχιστο μπροστά στα χρήματα που δίδονται. Αλίμονο να πέφτουν 70 δις στην αγορά και να έχουμε αυτό το ισχνό, το ασθενές αναπτυξιακό αποτύπωμα. Θα έπρεπε η χώρα να καλπάζει με τόσους πόρους που πέφτουν στην αγορά, αλλά δυστυχώς επειδή διανέμονται και διοχετεύονται σε λάθος κατευθύνσεις, ένα χαρακτηριστικό παράδειγμα 0,3 δισεκατομμύρια ευρώ σε μία εταιρεία ενοικίασης αυτοκινήτων για να αγοράσουν αυτοκίνητα από την Κίνα. Ούτε ένα cents στην ελληνική οικονομία. Είναι καθαρά ένα χαρακτηριστικό στρεβλό μοντέλο, - αναφέρομαι στο δανειακό σκέλος του Ταμείου Ανθεκτικότητας και Ανάκαμψης - δείχνει πάρα πολλά.

Και μιας ο λόγος για το Ταμείο Ανθεκτικότητας και Ανάκαμψης, το οποίο δυστυχώς παρ’ όλες τις αναθεωρήσεις και τις προτάσεις και τις παρεμβάσεις μας ακολουθεί μια στρεβλή εικόνα, μια εικόνα υπέρ συγκεντρωτισμού και χάνεται η ευκαιρία ψηφιοποίησης επιτέλους της μικρομεσαίας επιχειρηματικότητας που το ζητάει ο κόσμος του επιχειρείν. Όλοι λέμε ραχοκοκαλιά της ελληνικής οικονομίας και όταν έρθει η ώρα της ενίσχυσης ποιούμαι την νήσσαν. Αυτή είναι η πραγματικότητα. Θα μπορούσαν να είχαν δοθεί πόροι ώστε να εκσυγχρονιστεί, να ενισχυθεί και επιτέλους να μην είναι αναλφάβητη ψηφιακά η μικρομεσαία επιχειρηματικότητα και να μπορέσει να ανταγωνιστεί στο ψηφιακό πεδίο που είναι το μέλλον άλλες επιχειρήσεις. Και επειδή δεν θα συμβεί αυτό, θα είμαστε μάρτυρες κυρίες και κύριοι συνάδελφοι σε λιγότερο από τρία χρόνια θα είμαστε μάρτυρες του κλεισίματος του συντηρητικού ποσοστού πλειονότητας της μικρομεσαίας επιχειρηματικότητας. Γιατί τα κάθε Temu που τώρα με το ελκυστικό τίμημα τους εισρέουν και εισέρχονται στην ελληνική αγορά, έχουν γεμίσει «Boxάδικα» που λένε οι νεαροί όλες οι μεγάλες πόλεις της χώρας, πάνω σε κεντρικές αρτηρίες είναι τα σημεία διανομής, δεν θα μείνει ούτε μία μικρομεσαία επιχειρηματικότητα.

Και τι κάνει η Κυβέρνηση; Πως προστατεύει, πως θωρακίζει αυτό που έρχεται; Δυστυχώς δεν κάνει το παραμικρό.

Η ψηφιακή ενίσχυση της μικρομεσαίας επιχειρηματικότητας θα ήταν ένας τρόπος ανάσχεσης αυτού.

Τώρα, επειδή είμαστε στο κατ’ άρθρον και προφανώς οφείλουμε να αναλύσουμε μερικές εξέχουσες περιπτώσεις από τα 36 μόλις συνολικά άρθρα που έχει το συγκεκριμένο σχέδιο. Θα ξεκινήσω από το άρθρο νούμερο 3 το οποίο λέει πάρα πολλά για το πού οδηγούμαστε.

Το άρθρο 3, κυρίες και κύριοι συνάδελφοι, δίνει τη δυνατότητα της διεύρυνσης των δημοσίων φορέων που μπορούν να κάνουν πληρωμές από το Αναπτυξιακό Πρόγραμμα Δημοσίων Επενδύσεων, δίνοντας τη δυνατότητα αυτή και σε άλλα Νομικά Πρόσωπα Δημοσίου Δικαίου, δημόσιες επιχειρήσεις και οργανισμούς εκτός κυβέρνησης, στις οποίες το δημόσιο όπως αναφέρει ασκεί αποφασιστική επιρροή. Πάρα πολύ ωραία. Ένα ξεκάθαρο ερώτημα προς τον κ. Παπαθανάση και την Κυβέρνηση. Άραγε, η πλέον ιδιωτική ΔΕΗ είναι ένας από τους φορείς όπου έχει κατά νου η Κυβέρνηση να την εντάξει; Περιλαμβάνεται λοιπόν σε αυτές; Επίσης, διευρύνονται οι φορείς που μπορούν να μεσολαβούν στην πληρωμή των του Αναπτυξιακού Προγράμματος Δημοσίων Επενδύσεων σε ιδιωτικές εταιρείες περιλαμβάνοντας πλέον και Νομικά Πρόσωπα Ιδιωτικού Δικαίου που έχουν διαχειριστική επάρκεια. Φαντάζομαι οι τράπεζες και τα χρηματοπιστωτικά ιδρύματα συμπεριλαμβάνονται αναμφίβολα στην εν λόγω κατηγορία. Δεν ξέρω ποιον άλλο έχει κατά νου η Κυβέρνηση αναφέροντας στο νομοσχέδιο τα συγκεκριμένα Ν.Π.Ι.Δ.

Πηγαίνοντας στο άρθρο 8. Γίνεται μια περίεργη μετακίνηση εσόδων από πλειστηριασμούς δικαιωμάτων εκπομπών αερίου - του θερμοκηπίου - περίπου 6 ολόκληρων ετών.

Όπως και να ‘χει, νομίζω ότι αυτή η γενικότητα που διέπει την εν λόγω διάταξη χρήζει μιας πιο αναλυτικής απάντησης.

Στο άρθρο 20 του νομοσχεδίου προστίθεται ένα πεδίο διαχείρισης της ελληνικής αναπτυξιακής τράπεζας, η οποία απαλλάσσεται από υποχρέωση φορολογικής ενημερότητας στη διαχείριση προγραμμάτων χρηματοδοτούμενων - μπορούμε να το ακούσουμε αυτό - όχι μόνο από τον τακτικό προϋπολογισμό, το ΠΔΕ, τα ευρωπαϊκά διακρατικά προγράμματα, αλλά και από τα προγράμματα της κοινής αγροτικής πολιτικής, 1422 αλλά και 2327. Δεν είναι σαφές, ποια ανάγκη του σκανδάλου του ΟΠΕΚΕΠΕ, κύριοι της Κυβέρνησης, καλύπτει αυτή η διάταξη. Είναι προφανές ότι η εν λόγω τράπεζα βομβαρδίζεται από αποφάσεις αναγκαστικής εκτέλεσης και κατάσχεσης από το δημόσιο, τα ασφαλιστικά ταμεία και από οποιοδήποτε τρίτο πρόσωπο, οι οποίοι σύμφωνα με το ίδιο άρθρο κηρύσσονται αυτοδικαίως άκυρες και τυχόν ποσά που έχουν εισπραχθεί εις βάρος της επιστρέφονται παρακαλώ. Προσέξτε τι αναθεωρητική διάταξη φέρνετε εδώ. Εδώ δεν είναι ασπίδα αυτό που δημιουργείται απέναντι στην εν λόγω τράπεζα, είναι και κάτι παραπάνω. Άρα, τι ακριβώς έχει συμβεί με το γαλάζιο σκάνδαλο του ΟΠΕΚΕΠΕ που έχει ακραιφνή σχέση η τράπεζα και προσπαθείτε να καλύψετε; Πραγματικά είναι απορίας άξιο το συγκεκριμένο.

Στο πέμπτο μέρος του νομοσχεδίου το άρθρο 27 για την ειδική υπηρεσία συντονισμού του Εθνικού Σχεδίου Ανάκαμψης και Ανθεκτικότητας προστίθεται μια νέα μονάδα δημοσιότητας προφανώς, για να διαχειριστεί τα πολύ μεγάλα κονδύλια διαφημιστικής προβολής του ΕΛΛΑΔΑ 2. 0. Σε αυτό δεν μπορώ να πω, είστε maître.

Στα επόμενα άρθρα γίνεται μια δυσανάγνωστη ανακατανομή προσωπικού, αλλά και σε πολύ κρισιμότερα άρθρα στο 33 και 34 προωθείτε μια κραυγαλέα ιδιωτικοποίηση διαχείρισης των πόρων του ταμείου, στο οποίο της απλοποίησης της διαδικασίας χρηματοδότησης έχει η εγγραφή των πιστώσεων κάθε έργου και προγράμματος προτείνεται με την απόφαση ένταξης και χωρίς τη σύμφωνη γνώμη του Υπουργού. Αλλά το πιο ακραίο όλων και εδώ είναι, κύριε Παπαθανάση, που θέλω μια απάντηση πραγματικά, σε πληρωμές του RRF στις δανειοδοτούμενες επιχειρήσεις από τις ιδιωτικές τράπεζες, την Ευρωπαϊκή Τράπεζα Επενδύσεων, την ΕΤΕΠ, την Ευρωπαϊκή Τράπεζα Ανασυγκρότησης, την Ελληνική Αναπτυξιακή Τράπεζα Επενδύσεων, δύναται να διατίθενται από τον τακτικό προϋπολογισμό καθ’ υπέρβαση των κεφαλαίων που έχουν εκταμιευτεί από την ευρωπαϊκή επιτροπή προς το δανειακό βέβαια πάντα σκέλος του RRF. Επειδή είχαμε αναδείξει ένα ζήτημα, κύριε Παπαθανάση, με τον ΟΠΕΚΕΠΕ και αυτή την επίπλαστη κατά την άποψή μας μόχλευση που επιτυγχάνετε, τι κάνετε;

Με τον ΟΠΕΚΕΠΕ δεν ξέρω αν γνωρίζετε, τα τελευταία χρόνια με την τράπεζα Πειραιώς αποκλειστικά έχουν κάνει το εξής τρικ. Έχουν ενωσιακή εγγύηση ότι οι πόροι του ΟΠΕΚΕΠΕ θα διατεθούν στην ελληνική δημοκρατία προφανώς, αλλά επειδή πρέπει να προηγηθεί η πληρωμή, να πιστοποιηθεί και η Ευρώπη μετέπειτα να στείλει τα χρήματα, δεν πήγαν από τα κρατικά κονδύλια κατευθείαν να πληρώσουν όλους αυτούς τους δικαιούχους, αλλά έβαζαν την τράπεζα Πειραιώς να δανείζεται η Κυβέρνηση, να δανείζεται η ελληνική δημοκρατία ένα δισεκατομμύριο ετησίως, ίσως και παραπάνω ανάλογα με τους πόρους προς την τράπεζα Πειραιώς. Δηλαδή, η Ελλάδα, ουσιαστικά η χώρα μας δανείζεται από την τράπεζα Πειραιώς για χρήματα τα οποία εγγυημένα θα σταλούν στη χώρα μέσω της Ευρώπης και αυτό το χρονικό διάστημα η τράπεζα κέρδιζε δεκάδες εκατομμύρια ευρώ σίγουρα, άνετα, ασφαλή, με μηδέν ρίσκο, αντί να δοθούν κατευθείαν εφόσον υπάρχουν χρήματα και μάλιστα τα ματωμένα υπερπλεονάσματα υπάρχουν πολλά χρήματα, δεν έκαναν αυτή την επιλογή αλλά έβαζαν την τράπεζα ενδιάμεσο, αλλά μια τράπεζα η οποία είναι win win, έχει απόλυτη εγγύηση, δεν ρισκάρει το παραμικρό και παίρνει εγγυημένα δεκάδες εκατομμύρια ευρώ στο τέλος κάθε τρέχοντος έτους.

Αυτή η αντίληψη που την κάνετε πράξη, τώρα που μιλάμε αυτή τη στιγμή κερδίζει χιλιάδες ευρώ κάθε μέρα η τράπεζα Πειραιώς από τα κονδύλια του ΟΠΕΚΕΠΕ μέσω της σύμβασης και της συμφωνίας που έχει κάνει με την ελληνική δημοκρατία, με την εν λόγω Κυβέρνηση. Τώρα τι γίνεται εδώ, τι έχουμε εδώ; Έχουμε ακόμα μεγαλύτερη επέκταση αυτού του τρικ, με χρήματα πολύ περισσότερα γιατί όπως αντιλαμβάνεστε πόροι από το Ταμείο Ανθεκτικότητας και Ανάκαμψης, πόροι κυρίως από το Αναπτυξιακό Πρόγραμμα Δημοσίων Επενδύσεων, θα δημιουργήσει ένα τεράστιο απόθεμα χρηματικό πολλών δισεκατομμυρίων ευρώ που θα μπαίνουν εμβόλιμα οι τράπεζες για να τα διανείμουν αυτές, αφού πρώτα θα έχουν χρεώσει όλους εμάς με επιτόκιο. Αυτή είναι η πραγματικότητα. Το επιτόκιο να το πούμε χαμηλό, λιγότερο από 10 μονάδες βάσης, 07, 08, 09, ναι αλλά στα 10 δισεκατομμύρια είναι απίστευτα υψηλό.

Αυτή είναι η αλήθεια γύρω απ’ αυτό το ζήτημα και εδώ υπάρχει ένας τεράστιος κίνδυνος και πρέπει να το πούμε. Διότι, για να μη χαθούν οι ευρωπαϊκοί πόροι δεν χρειάζεται οι τράπεζες να βάλουν το χέρι στην τσέπη για να χρηματοδοτήσουν το συγκεκριμένο επενδυτικό σχέδιο, στο οποίο υπάρχει δική τους χρηματοδότηση, αλλά θα παίρνουν τα χρήματα από τον κρατικό προϋπολογισμό και όταν έρθουν τα χρήματα από τις Βρυξέλλες τα επιστρέφουν. Εδώ, όμως, το θέμα είναι, κύριε Παπαθανάση, τι θα συμβεί αν δεν έρθουν τα χρήματα από τις Βρυξέλλες, αν δεν πιάσουμε κάποιο συνθηματικό ορόσημο, που είναι προαπαιτούμενο.

Τι θα συμβεί αν η επένδυση έχει ένα πρόβλημα ή για παράδειγμα η ευρωπαϊκή εισαγγελία ελέγξει μια υπόθεση από αυτές τις πολλές που ετεροκλίτως αυτή τη στιγμή βρίσκονται στο μικροσκόπιο της;

Τι θα συμβεί αν έχουμε ένα νέο ΟΠΕΚΕΠΕ με ενωσιακό χρήμα, με αυτό τον τρόπο μπλέκετε τις τράπεζες;

Νομίζω ότι εδώ οφείλουμε να ακούσουμε μία απάντηση γύρω από το ζήτημα το συγκεκριμένο.

 Για τα συστήματα της ΜΟΔ, δεν θέλω να απασχολήσω περισσότερο. Ετέθησαν κάποια ερωτήματα, άκουσα τις απαντήσεις των εκπροσώπων των εργαζομένων γύρω από τα θέματα της ΜΟΔ. Επιφυλασσόμαστε ούτως ή άλλως για την τοποθέτησή μας στην Ολομέλεια, αλλά φαντάζομαι και στη β’ ανάγνωση θα έχουμε την ευκαιρία. Εν κατακλείδι, κύριε Πρόεδρε, αν μπορούν εκπρόσωποι από τη Θεσσαλονίκη, έστω και με μια κατάθεση εγγράφως της απόψεώς τους γύρω από το ζήτημα και από τις νομοτεχνικές παρεμβάσεις της Κυβέρνησης, που αφορούν την ανάπλαση της ΔΕΘ, θα ήταν καλό να σταλεί από την Ελληνική Βουλή. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ναι, κύριε Μαμουλάκη, να στείλει ένα υπόμνημα στη γραμματεία και να λάβουν υπόψιν όλοι οι βουλευτές και οι Εισηγητές και οι Ειδικοί Αγορητές.

Τον λόγο έχει ο κ. Τσοκάνης, αλλά πριν ξεκινήσει την τοποθέτηση να μας πει τι ψηφίζει επί της αρχής.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.»):** Κατά, κύριε Πρόεδρε. Θέλουμε και στο δημόσιο λόγο να καταγγείλουμε με το πιο δυναμικό και αποφασιστικό τρόπο μεταφέροντας και στην Επιτροπή της Βουλής μια κτηνωδία, γενοκτονία, δολοφονία, που κάθε μέρα παίρνει ακόμα πιο απάνθρωπα χαρακτηριστικά του κράτους δολοφόνου γενοκτόνου του Ισραήλ, με τις πλάτες της ελληνικής Κυβέρνησης, σε βάρος του παλαιστινιακού λαού, με τις πλάτες του ΝΑΤΟ, με τις πλάτες της Ε.Ε., που όλοι υποκλίνεστε και προσπαθείτε να τη βγάλετε λάδι. Εδώ και τώρα επιβάλλεται οποιαδήποτε διακοπή βοήθειας στήριξης του κράτους δολοφόνου γενοκτόνου η αναγνώριση ανεξάρτητου παλαιστινιακού κράτους, με πρωτεύουσα την Ανατολική Ιερουσαλήμ στα σύνορα του 1967, όπως υπάρχει και ομόφωνη απόφαση του Κοινοβουλίου.

 Συζητάμε σήμερα και στη διαδικασία της κατ’ άρθρων συζήτησης αλλά δεν μιλάμε για το βασικό ένοχο. Γίνεται προσπάθεια από την κυβέρνηση, τα άλλα κόμματα προσπαθούν να αποκρύψουν, να βρουν δικαιολογίες, να τραβήξουν το αυτί για πιο γρήγορα βήματα και ρυθμούς, έτσι ώστε να μειωθούν οι ψηφιακές, οι ηλεκτρονικές, οι γραφειοκρατικές δυσκολίες, για να εισρεύσει άφθονο χρήμα, όπως εισρέει δεκαετίες τώρα, τη δεκαετία του ’80, του ’90, του 2000, μέχρι σήμερα στις τσέπες ποιων; Είναι κάποια ΑΦΜ, όπως λένε τα άλλα κόμματα; Είναι κάποιοι φραπέδες μόνο, οι οποίοι στα πλαίσια του καπιταλιστικού τρόπου ανάπτυξης λυμαίνονται την κατάσταση; Γιατί δεν μιλάτε για τους ενόχους, αυτούς που κερδοσκοπούν και σήμερα μοιράζονται πάνω από το 80%, 90% του πλούτου στην πατρίδα μας. Τους ενεργειακούς ομίλους, τις τράπεζες που όλοι έχετε βάλει πλάτη να μην φορολογούνται με τον αναβαλλόμενο φόρο των τραπεζών, που θυσιάσατε αποθεματικά, μισθούς, συντάξεις, την αξιοπρέπεια του ελληνικού λαού, για να τη σώσετε και να τη σώζετε και τις οποίες σήμερα μέσα από το νομοσχέδιο, την αναπτυξιακή τράπεζα, πάτε στην ουσία και την ενισχύετε στο να μπορεί να κάνει κινήσεις, να προχωράει σε διαγωνισμούς, να προχωράει σε συμμετοχές, χωρίς ενημερότητες, τη στιγμή που ένα μπακάλικο, ένα μανάβικο, ένα περίπτερο, για ένα ευρώ μένει ανασφάλιστος στο ΕΦΚΑ, για ένα ευρώ δεν μπορεί να πάρει ασφαλιστική φορολογική ενημερότητα.

Λέω ψέματα; Δεν λέω ψέματα, έτσι είναι. Δεν μπορείτε να μιλήσετε, τάζατε στον ελληνικό λαό ότι θα φάει με χρυσά κουτάλια και ο ελληνικός λαός σήμερα βρίσκεται αντιμέτωπος με τα σπίτια του τα οποία πλειστηριάζετε, με αποφάσεις, με συμμετοχή, με υποδομές, με ηλεκτρονικούς πλειστηριασμούς που όλα τα κόμματα του ευρωμονόδρομου έχετε στηρίξει και ο ένας δίνει τη σκυτάλη αυτής της πολιτικής διαδοχής στον άλλον, προκειμένου να τα πάρουν τα funds και οι τράπεζες, οι όμιλοι.

Μήπως γίνεται κουβέντα για τους εφοπλιστές που απολαμβάνουν το αφορολόγητο; Δεκάδες φοροαπαλλαγές, πάνω από 50. Μήπως γίνεται κουβέντα για τους στρατηγικούς επενδυτές; Φορολογούν έναν, που τα βρήκε όταν πάει να ανοίξει ένα συνεργείο, του βάζουν και ψηφιακό πελατολόγιο και ψηφιακό λαβύρινθο, για να κλείσει. Τι γίνεται, όμως, με τον στρατηγικό επενδυτή; φοροαπαλλαγή της φοροαπαλλαγής, προνόμια, τρέχουν να του φτιάξουν δρόμους, υποδομές και ότι άλλο χρειαστεί. Και το σημερινό νομοσχέδιο, για όλους αυτούς τους βιομηχάνους που κερδοσκοπούν στις πλάτες του ελληνικού λαού, έρχεται να ανοίξει δρόμο και να διευκολύνει και το ένα μετά το άλλο τα κόμματα διαγωνίζονται στο ποιος πιο γρήγορα θα κάνει πλάτες στην κερδοφορία του κεφαλαίου. Απλό είναι.

Μιλήσατε για πράσινη μετάβαση όλα τα προηγούμενα χρόνια. Ποιο κόμμα διαφωνούσε, πλην Κ.Κ.Ε., επί της ουσίας, ποιοι κέρδισαν; Οι όμιλοι που έχουν επενδύσει σε αυτό το τομέα κερδοφορίας. Ποιοι πλήρωσαν το μάρμαρο; Ο ελληνικός λαός. Τρέμει να ανοίξει τους λογαριασμούς ενέργειας, τα μαγαζιά τρομάζουν στο λογαριασμό που έρχεται κάθε μήνα, διχίλιαρα, τριχίλιαρα, τετραχίλιαρα και τους απορροφά πάνω από το 50%, 60% των εσόδων τους.

Μιλήσατε για την μετάβαση στην πολεμική βιομηχανία και την πολεμική οικονομία. Ποιος θα κερδίσει, ο ελληνικός λαός, που θα θυσιαστεί, που είσαστε έτοιμοι να παίξετε ξανά τα αποθεματικά των Ταμείων και τις καταθέσεις του ελληνικού λαού στο χρηματιστήριο της πολεμικής οικονομίας; Πάλι ο ελληνικός λαός θα πληρώσει το μάρμαρο, αυτός που πληρώνει το 95% των έμμεσων και των άμεσων φόρων. Και τι λέτε εδώ, ενώ πληρώνει ο λαός το 95% των έμμεσων και των άμεσων φόρων, νομίζω στο άρθρο 38; Ότι θα πρέπει οι δήμοι, μέσα από τα ανταποδοτικά, να μαζέψουν λεφτά, δηλαδή και άλλους φόρους, πέρα από τους φόρους που πληρώνει ο λαός, για να καλύψουν τις τρέχουσες ανάγκες τους. Παίρνεις 5 πληρώνεις 7. Γι’ αυτό και χάνουν τα σπίτια τους, τις περιουσίες τους, γι’ αυτό και δεν μπορεί ο εργαζόμενος, ο μισθωτός, ο συνταξιούχος, ο αυτοαπασχολούμενος, να τα βγάλει πέρα.

Βάζετε στόχο και το είδαμε και στην προηγούμενη Σύμβαση, που πολύ όμορφα πάτε να περάσετε τη τοποθέτηση μέσα στη Διεθνή Έκθεση Θεσσαλονίκης και όχι σε άλλο χώρο, της μονάδας διαχείρισης της εφοδιαστικής αλυσίδας κλπ., όλων για τη στήριξη της προσφυγιάς και όχι σε άλλο χώρο λέω, γιατί ακριβώς προσπαθείτε από το παράθυρο να παραδώσετε όλες αυτές τις εκτάσεις στο μεγάλο κεφάλαιο. Αυτός είναι ο στόχος σας, αντί να είναι ένα σύγχρονο Μητροπολιτικό Πάρκο, δωρεάν ο λαός της Θεσσαλονίκης να απολαμβάνει χώρους άθλησης, πολιτισμού, ελεύθερων χώρων και περιπάτου, πάτε να το περάσετε χρησιμοποιώντας διάφορα τερτίπια, πάνω στον πόνο των εργαζομένων, πάνω στον πόνο των προσφύγων, πάνω στον πόνο του λαού και να το παραδώσετε στην κερδοφορία του κεφαλαίου.

Γι΄ αυτό και καταψηφίζουμε και καταγγέλλουμε και τη στάση των άλλων κομμάτων, γιατί ακριβώς δεν μιλάμε για τον ένοχο, που είναι ο καπιταλιστικός δρόμος ανάπτυξης, το κυνήγι του κέρδους, που δεν έχει σε τίποτα να θυσιάζει ανθρώπινες ζωές, κυριαρχικά δικαιώματα. Δηλώσεις Πρωθυπουργού, περιμένουμε τα μονοπώλια να μας επιβεβαιώσουν την εθνική μας κυριαρχία στο Αιγαίο, δικαιώματα στις χώρους δουλειάς. Και ακούω κάτι πράγματα, που ειλικρινά τρελαίνομαι, εμπιστευόμαστε, είπε ο κ. Υπουργός, γνώμη του, διαφωνούμε κάθετα, λέει εμπιστευόμαστε τους δημόσιους υπαλλήλους. Γιατί, στηρίζετε τους δημόσιους υπαλλήλους, που τους έχετε τσεκουρώσει το μισθό, που δεν τους επαναφέρετε τον 13ο και τον 14ο μισθό, που ζούνε σε αυτή την ακρίβεια;

Δηλαδή, στηρίζουμε με ένα γενικό και αόριστο τρόπο τους εργαζόμενους, αλλά στους ίδιους εργαζόμενους δεν δίνουμε αυτά τα οποία δικαιούνται για να τα βγάλουν πέρα, στο ύψος που χρειάζεται για να ανταποκριθούν όλοι οι εργαζόμενοι. Μέσα από την ανάπτυξη θα έρθει και η ευημερία για τους εργαζόμενους. Τους εργαζόμενους που θα δουλεύουν 13 και 14 και 15 ώρες την ημέρα για να τα βγάλουν πέρα, γιατί ακριβώς οι μισθοί είναι καθηλωμένοι; Η ακρίβεια διοχετεύεται ως πλούτος στα θησαυροφυλάκια των μονοπωλίων και των ομίλων και ο λαός δεν μπορεί να τα βγάλει πέρα και πασχίζει, και δουλεύει εδώ και εκεί, μιλάτε και για την υπογεννητικότητα και μιλάτε και για τα νέα ζευγάρια. «Φύκια για μεταξωτές κορδέλες». Μα για να κάνει ένα ζευγάρι παιδί πρέπει να βρεθεί ο άνδρας με τη γυναίκα, όταν ο ένας δουλεύει 13 ώρες και ο άλλος 13 ώρες, πότε θα βρεθούν; Δείτε και την ταινία με το Βέγγο από το παρελθόν, προ δεκαετίας.

Όλο αυτό μαρτυράει ότι οι επιλογές της Κυβέρνησης είναι εγκληματικές και οι επιλογές των κομμάτων του ευρωμονόδρομου, που της κάνουν πλάτες, είναι και αυτές εγκληματικές, γιατί υπηρετούν ένα σύστημα το οποίο είναι άδικο, είναι εγκληματικό και δεν μπορεί να ικανοποιήσει, «έχει φάει τα ψωμιά του», τις σύγχρονες λαϊκές ανάγκες. Ο μόνος δρόμος για το λαό είναι να ξεσηκωθεί, να αγωνιστεί για να μπορέσει να ανατρέψει και τις επιλογές αυτών των πολιτικών, αλλά και το ίδιο το σύστημα που τις γεννά.

Επειδή πολλοί μιλάνε και για δημοσκοπήσεις, μιλάνε και για την καταγραφή της κοινής γνώμης, οι δημοσκοπήσεις γίνονται καθημερινά στους χώρους δουλειάς, όπου αγωνίζονται και συσπειρώνονται εργαζόμενοι στα πανεπιστήμια, όπου ξεσηκώνεται η νεολαία μας, έξω από τα σπίτια που πλειστηριάζονται, που τα σωματεία, οι φορείς και ολόκληρες γειτονιές στηρίζουν τους ανάπηρους που κινδυνεύουν να χάσουν τα σπίτια τους, τους εργαζόμενους που έχουν χάσει τη δουλειά τους ή που ασθένησαν και δεν μπορούσαν λόγω της ασθένειας να ανταποκριθούν. Μάλιστα, η μεγαλύτερη δημοσκόπηση γίνεται μέσα από τους μεγάλους κοινωνικούς και πολιτικούς αγώνες της καθημερινότητας, με κορύφωσή τους και την 1η του Οκτώβρη, όπου η απεργία στην κυριολεξία θα δώσει την απάντηση του λαού μας απέναντι σε όλα αυτά τα μέτρα που στρέφονται απέναντι στις ανάγκες του.

Γι’ αυτό, λοιπόν, ως Κ.Κ.Ε. μεταφέρουμε τις αγωνίες με ένταση, τα αιτήματα του ελληνικού λαού μέσα στο Κοινοβούλιο, βρισκόμαστε στο πλευρό του, καταψηφίζουμε και αυτό το νομοσχέδιο, γιατί δεν έχει να δώσει τίποτα στον ελληνικό λαό, θα καλλιεργήσει αυταπάτες, όσο και όπως να το ντύσετε και στην β΄ ανάγνωση και στην Ολομέλεια που θα έρθει. Εμείς, θα βρισκόμαστε στην πρώτη γραμμή του αγώνα μέχρι να ανοίξει ο δρόμος για γενικότερες αλλαγές στην κοινωνία και την οικονομία και μαζί να οικοδομηθεί μια κοινωνία, η οποία θα βασίζεται στον κεντρικό σχεδιασμό της οικονομίας, με λαϊκή εξουσία και το λαό μπροστά στο μοίρασμα του πλούτου που παράγει. Σας ευχαριστώ πάρα πολύ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Τον λόγο έχει ο κ. Βιλιάρδος.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Κτενά Αφροδίτη, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη και Μάλαμα Κυριακή.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. « ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ, κύριε Πρόεδρε.

Κύριε Υπουργέ, στην προηγούμενη επιτροπή ακούσαμε με έκπληξη βουλευτή της Νέας Δημοκρατίας να ισχυρίζεται ότι το έλλειμμα του ισοζυγίου τρεχουσών συναλλαγών μας δεν είναι υπερβολικά μεγάλο, υποθέτοντας πως για τον ίδιο δεν είναι ούτε το εμπορικό μας έλλειμμα, ελπίζω όχι για σας.

Προφανώς, λοιπόν, δεν φαίνεται να δίνει σημασία στο ότι ο μοναδικός βιώσιμος τρόπος για να τα καταφέρουμε ως χώρα και όχι βέβαια εις βάρος των πολιτών της είναι κυρίως η μείωση των εισαγωγών, αλλά και η αύξηση των εξαγωγών, μέσω της αλλαγής δηλαδή του παραγωγικού και τουριστικού μας μοντέλου. Δηλαδή, η ισοσκέλιση τόσο του εμπορικού μας ελλείμματος, που έχει εκτοξευθεί στα 3 4,6 δισ. το 2024 ή σχεδόν στο 15% του ΑΕΠ μας, ενώ συνεχίζεται το 2025 στα -19,57 δισ. το επτάμηνο, όσο και του ελλείμματος τρεχουσών συναλλαγών που διαμορφώθηκε στα -15,3 δισ. ή στο 6,4% του ΑΕΠ που, κατά την άποψή μας και κατά την άποψη όλων, είναι κάτι περισσότερο από επικίνδυνο.

Γιατί; Επειδή αυξάνει το εξωτερικό μας χρέος που στο πρώτο τρίμηνο του 2025 εκτοξεύτηκε στα 567 δισ., όπως θα καταθέσουμε στα πρακτικά, ενώ γνωρίζουμε όλοι μας ότι οι χώρες δεν χρεοκοπούν τόσο από το δημόσιο, όσο από το εξωτερικό χρέος.

 Άλλωστε, ήδη, χρεοκοπούν οι μικρομεσαίες επιχειρήσεις για τις οποίες η Κυβέρνηση αδιαφορεί εντελώς, αυτές, δηλαδή, που έχουν καταφέρει να επιβιώσουν από τη λαίλαπα των πρώτων μνημονίων, καθώς επίσης πολλά νοικοκυριά.

 Όσον αφορά δε το εμπορικό μας έλλειμμα όλοι γνωρίζουμε ή οφείλουμε να γνωρίζουμε πως μειώνει ανάλογα το ΑΕΠ μας, αφού αποτελεί τον τέταρτο συντελεστή του, ενώ εάν είχαμε ισοσκελισμένο εμπορικό ισοζύγιο, όχι πλεόνασμα, όπως άλλες χώρες, αλλά απλά ισοσκελισμένο, τότε το ΑΕΠ μας το 2024 θα αυξανόταν αυτόματα στα 272,2 δις από 237,6 δις, ενώ τα δημόσια έσοδα κατά 10 δις χωρίς να χρειάζεται υπερφορολόγηση. Κάτι τέτοιο απαιτεί φυσικά παραγωγικές και καινοτόμες επενδύσεις οι προϋποθέσεις των οποίων είναι γνωστές, αλλά δεν τις δρομολογεί η Κυβέρνηση, ενώ μόνο μέσω αυτών των επενδύσεων αυξάνεται η παραγωγικότητα της εργασίας η οποία, αν δεν κάνω λάθος, στο πρώτο τρίμηνο ήταν στο 0,4% η βελτίωσή της, ενώ όσον αφορά την ώρα εργασίας στο 0%, οπότε οι μισθοί, οι εξαγωγές, η ανταγωνιστικότητα της οικονομίας μας κλπ. Δυστυχώς, ορισμένες μόνο χώρες καταλαβαίνουν τη σημασία των πλεονασμάτων των ισοζυγίων για την οικονομία τους στις οποίες δεν ανήκει όπως φαίνεται η Ελλάδα.

 Οι χώρες που το καταλαβαίνουν στην Ευρώπη είναι κυρίως η Γερμανία με συν 5,7 του ΑΕΠ της πλεόνασμα ισοζυγίου τρεχουσών συναλλαγών, η Ολλανδία συν 9,1%, η Ελβετία συν 5,1%, η Δανία συν 12,1%, εδώ να μην αναρωτιόμαστε γιατί οι μέσοι μισθοί στη Δανία είναι 6.000 ευρώ και σε εμάς 1.340, η Σουηδία συν 6% και η Νορβηγία συν 16,7%. Η Ιρλανδία επίσης στο συν 17,2%, αλλά για διαφορετικούς λόγους.

 Ένα δεύτερο μεγάλο πρόβλημα που πρέπει να επιλυθεί είναι η ύπαρξη ελάχιστων τραπεζών που στην ουσία δανείζουν μόνο όσους δεν χρειάζονται δανεικά, ενώ απαιτούν παράλογες εγγυήσεις με εξαίρεση, βέβαια, τη Νέα Δημοκρατία και το ΠΑΣΟΚ που δεν έχουν εγγυήσεις και οφείλουν μαζί πάνω από ένα δισεκατομμύριο.

Ειδικότερα, η Αυστρία έχει πάνω από 400 τράπεζες, ενώ η Ελλάδα κάτω από 15 και στην ουσία 4 αφελληνισμένες συστημικές οι οποίες κυριαρχούν στην αγορά, λειτουργούν ως καρτέλ, ο ανταγωνισμός είναι ανύπαρκτος και επιβάλλουν καταχρηστικά τους όρους τους.

 Ένα τρίτο πρόβλημα είναι το ότι υπάρχουν 1.000.000 ακίνητα στη χώρα παροπλισμένα εν μέσω στεγαστικής κρίσης, τα περισσότερα εκ των οποίων είναι στα χέρια του κράτους λόγω αποποιήσεων και των servicers μπλοκαρισμένα λόγω μη πληρωμών ΕΝΦΙΑ εκ μέρους των servicers οι οποίοι κυριολεκτικά λειτουργούν ασύδοτα στη χώρα μας, παράλληλα φυσικά με την απαράδεκτη μη ύπαρξη ΑΦΜ για τα funds με την έδρα τους σε φορολογικούς παραδείσους που δεν μπορεί να αγγίξει ούτε η Ευρωπαϊκή Εισαγγελία, όπως το παράδειγμα της Ιρλανδίας.

Παρά τώρα τα όσα ισχυριστήκατε, κύριε Υπουργέ, στην Επιτροπή, το Ταμείο Ανάκαμψης δεν λειτουργεί αποτελεσματικά ενώ το μόνο που δεν χρειάζεται είναι η μονάδα δημοσιότητας του άρθρου 29 του νομοσχεδίου, δηλαδή, ο σχεδιασμός και η υλοποίηση της επικοινωνιακής στρατηγικής για τις δράσεις του, με άλλα λόγια η προπαγάνδα. Το πρόβλημά του είναι πολύ χαμηλή πραγματική απορρόφηση των κοινοτικών ενισχύσεων η οποία σύμφωνα με μια πρόσφατη μελέτη ανερχόταν στα τέλη Ιουνίου μόλις στο 36%, ένα χρόνο περίπου πριν από την ολοκλήρωσή του στο 49% των επιδοτήσεων και στο 22% των δανείων. Από το σύνολο δε των 373 οροσήμων προαπαιτούμενα στην ουσία και στόχων προαπαιτούμενα, όπως τα μνημόνια, ολοκληρωμένο είναι μόλις το 37%, ενώ απομένει προς εκπλήρωση ένα ποσοστό της τάξης του 63%. Ειδικότερα, οι συνολικοί πόροι του ανέρχονται σε 36 δισεκατομμύρια, ενώ οι εισροές, δηλαδή, οι εκταμιεύσεις από την Ευρωπαϊκή Ένωση προς τη χώρα μας ανέρχονται σε 21,3 δισεκατομμύρια στα τέλη Ιουνίου.

 Καταγράφεται δε η παρακάτω, πάντοτε σύμφωνα με τη μελέτη, απογοητευτική δυναμική:

Πρώτον, το ύψος των πόρων που λιμνάζουν, δηλαδή, το ύψος των πόρων που έχει στη διάθεσή της η χώρα και δεν έχουν ενεργοποιηθεί μέσω δράσεων και προγραμμάτων, για όποιο λόγο αυτό συνέβη, ανέρχεται σε 4,1 δις.

 Δεύτερον, το σύνολο των πληρωμών, δηλαδή, των δαπανών ανέρχεται σε 17,3 δις και αντιστοιχεί σε λογιστική απορρόφηση στο 48%.

 Τρίτον, οι λογιστικές πληρωμές οι οποίες αφορούν απλές ενδιάμεσες μεταφορές χρημάτων χωρίς επίπτωση στην πραγματική οικονομία και στον υπολογισμό του ΑΕΠ ανέρχονται σε 4,5 δις.

 Τέταρτον, οι πραγματικές δαπάνες, οι πληρωμές, δηλαδή, προς τελικούς δικαιούχους ανέρχονται μόλις σε 12,8 δις, με απορρόφηση 36%.

Αυτά τα προβλήματα, λοιπόν, πρέπει να επιλυθούν και όχι η δημιουργία γραφείου προπαγάνδας, κάτι που επείγει, αφού, ήδη, ο ρυθμός ανάπτυξης της οικονομίας μας επιβραδύνεται, όπως φάνηκε από το δεύτερο τρίμηνο στο 1,7%.

 Από την άλλη πλευρά, όλοι διαβάσαμε την πρόσφατη ανάλυση του ΟΟΣΑ, σύμφωνα με την οποία, η Ελλάδα είχε την τρίτη χειρότερη επίδοση στο κατά κεφαλήν διαθέσιμο εισόδημα των νοικοκυριών με -1,9% το πρώτο τρίμηνο του 2025, ακόμη χειρότερα, με 84 μονάδες βάσης, από 100 μονάδες βάσης το 2007, γεγονός που σημαίνει, ότι έχει χαθεί εισόδημα 16%, όταν στην τελευταία, όσον αφορά την αύξηση την πρόσφατη στην Πορτογαλία, που επίσης χρεοκόπησε- για να μην λέμε πάντοτε ότι οφείλεται στη χρεοκοπία μας- είναι στις 117 μονάδες, επομένως το εισόδημα των Πορτογάλων μειώθηκε μεν το πρώτο τρίμηνο, αλλά έχει αυξηθεί κατά 17% από το 2007, υπερκαλύπτοντας τις απώλειες της περιόδου της δικής της οικονομικής κρίσης, όταν το δικό μας είναι 16% λιγότερα και επομένως, 33 μονάδες πίσω από αυτό της Πορτογαλίας. Αυτό κι αν είναι απογοητευτικό.

Τέλος, η απόκλισή μας, όσον αφορά το κατά κεφαλήν ΑΕΠ και το διαθέσιμο εισόδημα, είναι τεράστια, τόσο με τον μέσο όρο της Ευρωπαϊκής Ένωσης όσο και του ΟΟΣΑ, όπως θα καταθέσουμε στα πρακτικά. Εάν παρ` όλα αυτά, η Νέα Δημοκρατία επιμένει, πως η Ελλάδα πηγαίνει καλά, κάπου έχει πρόβλημα. Πόσο μάλλον, όταν το χρέος της κεντρικής Διοίκησης αυξήθηκε από 356 δις το 2019, στα 403 δις πρόσφατα, κατά σχεδόν 50 δις, χωρίς καν να προστεθούν τα 12,5 δις των τόκων του δανείου του EFSF- το χρέος της κεντρικής Διοίκησης και έχουμε υποβάλει ερώτηση, ενώ επίσης θα το καταθέσουμε στα πρακτικά.

Ειπώθηκαν, φυσικά, πολλές άλλες ανακρίβειες στην πρώτη Επιτροπή, αλλά πρέπει να αναφερθούμε και σε κάποια άρθρα, αφήνοντάς τες για την επόμενη φορά. Στο άρθρο 4 έχουμε ήδη τονίσει, ότι είναι προβληματική η θέσπιση αμοιβής επίτευξης στόχων στο Δημόσιο, πολύ περισσότερο, επειδή δεν αναφέρονται οι στόχοι. Το δε Γενικό Λογιστήριο, έχει ποσοτικοποιήσει το ποσόν σαν να είναι γνωστή η επίδοση, οπότε μάλλον πρόκειται για μία έμμεση αύξηση, όπως αυτή με επιδόματα.

Θεωρούμε επιπλέον, πως είναι ένα κακό προηγούμενο, που διαπιστώσαμε και στις εργολαβίες, όπως το σκανδαλώδες κίνητρο επίσπευσης στον δρόμο Πάτρα-Πύργος, ύψους 104 εκατομμυρίων. Το πριμ αυτό δόθηκε στην ίδια την παραχωρησιούχο της «ΟΛΥΜΠΙΑΣ ΟΔΟΥ»- αν είναι δυνατόν- όπως θα καταθέσουμε στα πρακτικά, γιατί σας είδα να απορείτε, ενώ το επικοινώνησε η Κυβέρνηση, ως επίτευγμα. Σε κάθε περίπτωση, πως κάποιος δεν μπορεί να σκεφτεί, ότι τόσο οι ιδιώτες, όσο και οι δημόσιοι υπάλληλοι, καθυστερούν σκόπιμα, έτσι ώστε να πάρουν το πριμ απόδοσης και επίσπευσης ή όπου δεν θέλουν ή δεν δίνεται πριμ, να «λιμνάζουν» τα έργα, όπως με τη σύμβαση 717 και τα Τέμπη; Λογικές απορίες δεν είναι;

Αντίστοιχα τώρα με το άρθρο 4, έτσι και το άρθρο 6, ελαχιστοποιεί το καθεστώς ολοκλήρωσης των έργων «ΣΔΙΤ ΕΣΠΑ» και παραχώρησης στα κατασκευαστικά καρτέλ, αφού αποδεσμεύονται από τις προθεσμίες των 18 μηνών για να λυθούν οι νομικές δεσμεύσεις και οι ενέργειες τεχνικής βοήθειας. Θα δεχθεί, αλήθεια, η Ευρωπαϊκή Ένωση αυτές τις καθυστερήσεις; Όπως και να είναι, το άρθρο διαψεύδει τα περί μεταρρυθμίσεων, ψηφιοποίησης, επιτελικού κράτους, εισόδου ιδιωτών σε δημόσιες συμβάσεις και ούτω καθεξής, αφού συνεχίζεται το καθεστώς ασυδοσίας, όταν αντίθετα, μικρές επιχειρήσεις επιβαρύνονται με γραφειοκρατία και προθεσμίες, γεγονός που θεωρούμε απαράδεκτο. Πόσο μάλλον όταν τα προγράμματα ΣΔΙΤ είναι αντικείμενο κριτικής διεθνώς και το γνωρίζετε πάρα πολύ καλά, ενώ σε άλλες περιπτώσεις έργων, χρειάζεται τουλάχιστον ειδική απόφαση για να συνεχιστούν.

Με το άρθρο 7 ουσιαστικά δίνεται λευκή επιταγή για τη δημιουργία ενός «στρατού ειδικών», που ενδεχομένως χρειάζονται για τη στελέχωση περιφερειακών τεχνικών Υπηρεσιών, αλλά μπορεί κάλλιστα να αφορούν κομματικές εξυπηρετήσεις. Τα στοιχεία που μας παρέχονται εδώ με το νομοσχέδιο, δεν μας επιτρέπουν να έχουμε σαφή άποψη, οπότε λογικά είμαστε επιφυλακτικοί, πόσω μάλλον όταν έχουν έρθει στην επιφάνεια τόσα σκάνδαλα αναποτελεσματικότητας, αδιαφάνειας και συνδιαλλαγής, όπως πρόσφατα του ΟΠΕΚΕΠΕ.

Το άρθρο 11, αφορά τις αποφάσεις για τη μετακίνηση προσωπικού στις Ειδικές Υπηρεσίες της Εθνικής Αρχής Συντονισμού του Υπουργείου Οικονομικών, οι οποίες υπογράφονται από τον Γενικό Γραμματέα ΕΣΠΑ του Υπουργείου. Όπως κομματικό πρόσωπο, υπάρχει θέμα αντικειμενικότητας και επίσης, επιφυλασσόμαστε.

 Με το άρθρο 12, θεσπίζεται η διαδικασία επιστροφής αδιάθετων ποσών των Αναπτυξιακών Προγραμμάτων στην Ευρωπαϊκή Ένωση, μέσω της εκάστοτε Διαχειριστικής Αρχής στην Ελλάδα. Ενώ, εάν δεν είναι δυνατόν τουλάχιστον αυτό φαίνεται, τα καλύπτει η χώρα μας. Πρόκειται, για ένα θέμα ανάλογο με αυτό του Υπουργείου Ανάπτυξης, όπου ο Υπουργός δήλωσε, πως θα διεκδικήσει 500 εκατομμύρια από ΕΣΠΑ που δεν ολοκληρώθηκαν εδώ και 20 χρόνι, ενώ εμείς εύλογα αναρωτηθήκαμε πού θα τα βρει μετά από 20 χρόνια;

 Έχουν ζητηθεί τα αδιάθετα ποσά που αναφέρονται στο άρθρο 12, πίσω από την Ευρωπαϊκή Ένωση;

Συμπεριλαμβάνονται και έργα «Interreg»;

 Θα πρέπει να τα καταβάλλουμε εμείς, εάν δεν βρεθούν οι παραλήπτες ή αν δεν μπορούν να το καλύψουν;

 Δεν υπάρχει πάντως κοστολόγηση από το Γενικό Λογιστήριο του Κράτους, οπότε θεωρούμε κύριε Υπουργέ, ότι είσαστε υποχρεωμένος να μας δώσετε απαντήσεις στα παραπάνω ερωτήματα μας, ευχόμενοι, να μην πρόκειται για ένα ακόμη σκάνδαλο των τελευταίων κυβερνήσεων μας.

 Στο άρθρο 13, δεν καταλάβαμε γιατί γίνεται η αλλαγή, ούτε εάν υπάρχουν ρήτρες στους προμηθευτές, έτσι ώστε να γίνει η μετάβαση σε αυτό το κόστος και χωρίς επιβάρυνση των χρηστών. Θερμή παράκληση λοιπόν, να μας το διευκρινίσετε.

 Στο άρθρο 15, εκτός του ότι δεν υπάρχει κοστολόγηση από το Γενικό Λογιστήριο, είμαστε αντίθετοι στη χρησιμοποίηση ιδιωτών σε έργα που αφορούν το δημόσιο γενικότερα, όχι μόνο στο συγκεκριμένο, ειδικά εάν υπάρχει αοριστία στις εξουσίες του Υπουργού, να χειριστεί αυτές τις δαπάνες.

 Με το άρθρο 16, παρατείνεται μεταξύ άλλων η προθεσμία για την επιλογή και τοποθέτηση των προϊσταμένων των ειδικών υπηρεσιών, η οποία λήγει στις 31/12/2025, ενώ θα αξιολογηθούν από τις ίδιες επιτροπές.

 Επομένως, εάν υπάρχουν αναποτελεσματικότητα, ανεπάρκεια και αδικαιολόγητες καθυστερήσεις, θα κριθούν από τους ίδιους που επέλεξαν τους υπεύθυνους. Δεν ακούγεται αλήθεια ψευδεπίγραφο όπως αυτά που λέει ο Πρωθυπουργός για χρόνιες παθογένειες;

Ασφαλώς, δεν μπορεί να γίνει αποδεκτή αυτή η αοριστία, όταν πολλά προγράμματα καθυστερούν.

Κλείνοντας, κύριε Πρόεδρε, με το άρθρο 18, εισάγονται κατά παρέκκλιση διαδικασίες μετακινήσεις προσωπικού στην κεντρική υπηρεσία της ΜΟΔ, στην οποία σύμφωνα με το άρθρο 21, μπορεί να αλλάξουν οι ανάγκες σε προσωπικό. Αυτό και μόνο, αναιρεί τα σχετικά με μεταρρυθμίσεις, επειδή συνεχίζεται η ειδική μεταχείριση και η ύπαρξη υπαλλήλων δύο ταχυτήτων, όπως άλλωστε ακούσαμε και προηγουμένως. Οι σχετικές μετακινήσεις και αποσπάσεις μέχρι τις 31/12/2029, θα πραγματοποιούνται με κοινή απόφαση του αρμόδιου για το ΕΣΠΑ Υπουργού και του αρμόδιου Υπουργού του φορέα προέλευσης, κατόπιν αίτησης βέβαια, των διαφόρων υπαλλήλων, χωρίς όμως να απαιτείται απόφαση η σύμφωνη γνώμη των αρμόδιων υπηρεσιακών συμβουλίων ή του αρμοδίου οργάνου διοίκησης του φορέα προέλευσης. Φυσικά, είναι αναγκαία η στελέχωση των υπηρεσιών για την προώθηση έργων. Η μετακίνηση όμως, είναι μεν ικανή, αλλά όχι και αναγκαία συνθήκη εξασφάλισης του επιθυμητού αποτελέσματος όταν δεν υπάρχει διαφάνεια, αξιοκρατία κλπ. Κάτι για το οποίο η Κυβέρνηση, είναι ήδη υπόλογοι όπως για παράδειγμα, στη γνωστή περίπτωση του Σταθμάρχη των Τεμπών, τον οποίο ήθελαν να επιβαρύνουν με τα πάντα.

Σας ευχαριστώ, πολύ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κ. Βιλιάρδο. Τον λόγο έχει τώρα, ο κ. Ευκλείδης Τσακαλώτος, Ειδικός Αγορητής της Κ.Ο. «Νέα Αριστερά».

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε. Η ομοιότητα του κυρίου Μητσοτάκη του Πρωθυπουργού, με τον κ. Καραλή μάλλον, δεν είναι πολύ μεγάλη. Ο κ. Καραλής, βάζει τον πήχη στα 6 μέτρα και περνάει από πάνω, ο κ. Μητσοτάκης, βάζει χαμηλά τον πήχη και περνάει και από κάτω.

 Γιατί στη ΔΕΘ, μας είπε, ότι η κεντρική αδιαπραγμάτευτη προτεραιότητα μας είναι η στήριξη του εισοδήματος ως ανάχωμα στην ακρίβεια. Σημειώνω, γιατί είναι χαμηλός αυτός ο πήχης;

 Γιατί στις εκλογές του 2023, είχε μιλήσει ότι προτεραιότητα στη δεύτερη τετραετία είναι ότι θα αυξηθούν οι πραγματικοί μισθοί. Δεν το κατάφερε στην πρώτη τετραετία, να τον ψηφίσουμε για να το περάσει στη δεύτερη τετραετία. Τώρα, μας λέει ότι δεν είναι αυτός ο στόχος, λάθος σας είπα το 2023. Αυτό που εννοούσα, είναι ότι θα προστατέψω τους μισθούς από τον πληθωρισμό, δεν θα αυξηθούν οι μισθοί, αλλά και δεν θα μειωθούν.

Έρχεται ο ΟΟΣΑ μετά από την ομιλία του Πρωθυπουργού και λέει ότι το πρώτο τρίμηνο, το πραγματικό κατά κεφαλήν διαθέσιμο εισόδημα -δηλαδή μετά από τους φόρους για τους ανθρώπους που μας ακούνε και μας βλέπουν- των νοικοκυριών, ήταν κατά 1,91% μειωμένο σε σχέση με το τελευταίο τρίμηνο του 2024 και 3,15 μειωμένο σε σχέση με το πρώτο τρίμηνο του 2024. Δηλαδή, με όρους Καραλή, θα ήταν να έβαζε τον πήχη στα 2 μέτρα και να περνούσε κάτω από αυτό τον πήχη.

Η κυρία Σταράκα, σωστά μας είπε, ότι με ένα σενάριο βάσης, όπως είναι τα πράγματα εδώ, θα κάνει 33 χρόνια να φτάσουμε στο κατά κεφαλήν εισόδημα, δηλαδή σε σχέση με την Ευρωπαϊκή Ένωση να είμαστε 100% δηλαδή στο μέσο όρο της Ευρωπαϊκής Ένωσης. Το μόνο που θα έλεγα στην κυρία Σταρακά, είναι, ότι ήταν μάλλον συντηρητική στους υπολογισμούς, γιατί αυτά τα 33 χρόνια για να φτάσουμε το κατά κεφαλήν εισόδημα στο μέσο όρο της Ευρωπαϊκής Ένωσης, ισχύει, αν και μόνο αν υποθέσουμε ότι στα επόμενα 33 χρόνια θα έχουμε διπλάσιο ρυθμό ανάπτυξης από το μέσο όρο της Ευρωπαϊκής Ένωσης. Δηλαδή, κύριε Υπουργέ, θα ήθελα τους δικούς σας υπολογισμούς.

Εγώ έκανα τους υπολογισμούς μου και είπα ότι αν συνεχίσει για 33 χρόνια η Ελλάδα να έχει 2% ανάπτυξη και η Ευρωπαϊκή Ένωση να έχει 1%, υπολόγισα ότι για να φτάσουμε στο μέσο όρο κατά κεφαλήν εισόδημα, θα έχουμε 33 χρόνια. Εκεί, μάλλον ο πήχης αλλά Καραλή, είναι στο ένα μέτρο και περνάει από πίσω, αν χρειάζεται 33 χρόνια για να φτάσουμε. Αλλά, ξέρετε πόσο ανοιχτός άνθρωπος είμαι και πόσο καλός άνθρωπος, περιμένω τα δικά σας στοιχεία για το πόσο υπολογίζεται ότι χρειάζεται με ένα ρεαλιστικό σενάριο βάσης για να φτάσουμε στο μέσον όρο της Ευρωπαϊκής Ένωσης.

Για το Ταμείο Ανάκαμψης δόθηκαν τα στοιχεία για την πραγματική και τη λογιστική απορρόφηση, μέχρι το τέλος του Ιουνίου του 2025 το ποσοστό λογιστικής απορρόφησης ήταν 48% και της πραγματικής απορρόφησης, δηλαδή το τι πήγε στην πραγματική οικονομία, ήταν 36%. Αυτό ήταν ένας μέσος όρος από την καλύτερη επίδοση στις επιδοτήσεις -και λιγότερη- και πολύ χειρότερη στο σκέλος των δανείων.

Δύο πράγματα προκύπτουν από αυτούς τους αριθμούς. Το πρώτο είναι ότι έχει αποτύχει το επιτελικό κράτος. Δηλαδή έχει αποτύχει να οργανώσετε το επιτελικό κράτος, το κράτος να μπορεί να παρακολουθήσει αυτό και έχει εντελώς αποτύχει η στρατηγική να δίνουμε συνεχώς υπεργολαβίες στον ιδιωτικό τομέα για να κάνει αυτή τη δουλειά.

Ένας πιο κυνικός παρατηρητής από εμένα, θα έλεγε, ότι ίσως δεν είναι λάθος αυτό, ότι δεν είναι λάθος ότι ο δημόσιος τομέας δεν μπορεί να ελέγξει και να απορροφήσει ότι πρέπει. Γιατί, τι γίνεται όταν δεν μπορούν να απορροφηθούν όλοι οι πόροι;

Βάζουμε τα έργα που χρειάζονται να γίνονται σε δεύτερη μοίρα, δηλαδή αυτά που ήταν ο σκοπός του Ταμείου Ανάκαμψης και βάζουμε έργα με το κριτήριο, ποια μπορούν πιο γρήγορα να γίνουν για να απορροφήσουμε τα χρήματα. Αυτό γίνεται. Ο σχεδιασμός πάει περίπατο, γιατί για να έχουμε την απορρόφηση που χρειάζεται, συμμετέχουνε έργα που το μόνο κριτήριό τους είναι ότι μπορούν να γίνουν γρήγορα. Αυτό ένας πιο κυνικός παρατηρητής από μένα θα έλεγε ότι γίνεται σκόπιμα, γιατί αυτά τα έργα θα έχουν και δεύτερο κριτήριο, όχι μόνο ότι θα μπορούν να γίνουν κριτήριο, αλλά θα το κάνουν και οι φίλοι σε εμάς.

Πάω στις διατάξεις για τη ΜΟΔ, όπου στο άρθρο 18 επιτρέπεται κατ’ εξαίρεση αποσπάσεις ή μετακινήσεις υπαλλήλων από οποιονδήποτε φορέα του δημοσίου προς τις Ειδικές Υπηρεσίες του ΕΣΠΑ και την Κεντρική Υπηρεσία ΜΟΔ, χωρίς να εφαρμόζονται οι κανόνες του ενιαίου συστήματος κινητικότητας και αυτό είναι το αποτέλεσμα όταν δεν μπορεί το ίδιο το δημόσιο να κάνει, χαλάμε τους βασικούς κανόνες που έχουμε θέσει και το κάνουμε, όπως μας βολεύει.

Στο άρθρο 19, δίνει τη δυνατότητα ορισμού Αναπληρωτών Προϊσταμένων σε ΕΣΠΑ ΜΟΔ μόνο με Υπουργική Απόφαση, χωρίς αντικειμενικά κριτήρια ιεραρχίας και βαθμού που προβλέπει ο Υπαλληλικός Κώδικας.

Φτιάχνουμε δημόσιο με αυτό τον τρόπο;

Δεν μου λέτε, κύριε Υπουργέ, έχετε την αίσθηση, όταν πηγαίνετε στην Περιφέρειά σας ή οι άλλοι βουλευτές της Νέας Δημοκρατίας, ότι ο κόσμος, είτε ψηφίζει Νέα Δημοκρατία ή κάποιο άλλο κόμμα, έχει την άποψη ότι, πείτε ό,τι θέλετε βρε αδερφέ για τη Νέα Δημοκρατία, αλλά έχει τελειώσει με το πελατειακό κράτος. Μπορούμε να τους πιστέψουμε, ότι οι βουλευτές της Νέας Δημοκρατίας δεν κάνουν ρουσφέτι, ότι οι Υπουργοί της Νέας Δημοκρατίας δε βάζουν δικούς τους ανθρώπους εκεί που χρειάζεται για να κάνουν τα χατιράκια. Αυτή είναι η αίσθηση που έχετε, κύριε Υπουργέ; Πραγματικά αυτή είναι η αίσθηση;

 Νομίζω ότι ακόμα και οι πιο σκληροί ψηφοφόροι της Νέας Δημοκρατίας, ένα κομμάτι θα λέει, τι να γίνει, έτσι γίνονται τα πράγματα στην Ελλάδα και δεν περιμέναμε τη Νέα Δημοκρατία να το αλλάξει και ένα άλλο κομμάτι την ψηφίζει γιατί ευνοείται από αυτό τον τρόπο διοίκησης του κράτους.

Να πω και για όλα αυτά που είπαν και οι εργαζόμενοι στην ΜΟΔ, που δεν έχετε κάνει τίποτα για την προσωπική διαφορά, για τους μισθούς των ανθρώπων στο δημόσιο, που θεωρείτε ότι ουσιαστικά πρέπει να δουλεύουν σε εθελοντική βάση για να κάνουν το έργο τους.

Πάω, τέλος, για τη ΔΕΘ, το άρθρο 39, που για άλλη μια φορά αποδεικνύεται ότι δεν έχετε αίσθηση τι σημαίνει σοφή διαχείριση της γνώσης. Δηλαδή, ότι δεν είναι σε ένα επιτελικό κράτος -ο Θεός να το κάνει- αλλά υπάρχει και στους εργαζόμενους και στους φορείς και διάσπαρτη αυτή η γνώση στην ελληνική κοινωνία. Τους βγάζετε από το διοικητικό συμβούλιο και τους βάζετε σε ένα συμβουλευτικό συμβούλιο, όπου δεν είναι ούτε καν υποχρεωμένη να πάρει την άποψή τους η ΔΕΘ. Έτσι βοηθάτε την ανάπλαση της ΔΕΘ, που εγώ, ως Υπουργός του ΣΥΡΙΖΑ, έχω κάνει την κριτική μου, γιατί αφήσαμε αυτή την κατάσταση να ξεφύγει.

Δεν ξέρω, κύριε Υπουργέ, αν έχετε δει τη μακέτα του πρώτου βραβείου. Τα τεράστια κτίρια, που κλείνουν όλο το διάδρομο αέρα, από όπου θα μπορούσε αυτή η πόλη να έχει καθαρό αέρα.

Θα σας έλεγα και κάτι άλλο ενδιαφέρον, κύριε Υπουργέ. Να βλέπατε το τρίτο βραβείο. Νομίζω ότι αυτοί που είμαστε τώρα πια ενάντια στην ανάπλαση, αν είχε περάσει το τρίτο, τουλάχιστον εκεί κάνουν μία προσποίηση, ότι η πόλη της Θεσσαλονίκης χρειάζεται αέρα και έχει από τις χειρότερες ρυπάνσεις σε όλη την Ευρωπαϊκή Ένωση και πληρώνουμε και πρόστιμα για αυτό. Αλλά το βασικό είναι και για τη Θεσσαλονίκη που έχετε αποκλείσει τους φορείς, αλλά ο γενικός τρόπος που λειτουργείτε. Η υπερηφάνεια που έχετε, έχει μετατραπεί σε αλαζονεία. Και ξέρετε από την αρχαία τραγωδία η αλαζονεία δεν τελειώνει καλά. Ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΚΑΒΒΑΘΑΣ (Πρόεδρος της Επιτροπής):** Ευχαριστούμε τον κ. Τσακαλώτο.

Τον λόγο έχει ο Αναπληρωτής Υπουργός Εθνικής Οικονομίας και Οικονομικών, ο κ. Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ.

Θα ήθελα λίγο να σταθώ σε αυτά τα οποία είπε ο κ. Τσακαλώτος, ο οποίος άγγιξε κάποια ευαίσθητα σημεία, ειδικά σε ό,τι έχει σχέση με την αγωνία του για το πώς βλέπουν οι συμπολίτες μας τη Νέα Δημοκρατία. Αυτό εμείς λέμε, ότι θα κριθεί στις εκλογές. Δεν πρόκειται να δηλώσουμε, όπως εσείς, που μάλλον με μια υπεροψία κρίνετε το πώς βλέπουν οι συμπολίτες μας τη Νέα Δημοκρατία σήμερα.

 Εμείς απαντάμε, ότι το καλύτερο που πρέπει όλες οι δυνάμεις της χώρας να κάνουν, είναι να κάνουν τη δουλειά τους και να περιμένουν πότε θα έρθει η ημέρα των εκλογών, έτσι ώστε να κριθούν γι΄ αυτά τα οποία έχουν κάνει και γι΄ αυτά τα οποία πρόκειται να κάνουν. Επομένως, δεν θα σταθώ και δεν θα πω καθόλου πώς βλέπουν οι πολίτες τη Νέα Δημοκρατία.

 Επειδή, όμως, κ. Τσακαλώτο, έχετε διατελέσει Υπουργός Οικονομικών θέλω να σας πω, ότι επί της εποχή σας επιβαρύνατε με φόρους τους Έλληνες πολίτες.

 Αυτό το οποίο εμείς μειώνουμε σήμερα, είναι ένα κομμάτι, ένα μέρος αυτών, που κάνατε εσείς και επιβαρύνατε, με 32 φόρους, τους Έλληνες πολίτες και εμείς αυτό που λέμε, είναι ότι δεν έχουμε καλύψει ή δεν έχουμε ικανοποιήσει τα πάντα, τα οποία πρέπει να ικανοποιήσουμε, σε σχέση και με την ακρίβεια, αλλά κανείς δεν μπορεί να πει ότι δεν έχουμε κάνει μια προσπάθεια, δημιουργώντας μία δημοσιονομική ορθή πορεία, με ένα DNA διαφορετικό από εσάς έτσι ώστε να βρίσκουμε τα μερίσματα και τους πόρους, για να μειώνουμε τους φόρους. Δεν θέλω να σας θυμίσω τους 32 φόρους, γιατί «πονάνε».

 «Πονάνε» όλη την Ελληνική κοινωνία, αλλά θα σας πω ότι εμείς, μαζί με αυτά τα οποία ανακοίνωσε ο Πρωθυπουργός πριν από λίγες ημέρες, μειώσαμε 83 φόρους και θα συνεχίσουμε να το κάνουμε και ας αφήσουμε τους Έλληνες πολίτες να κρίνουν όταν θα έρθει η μέρα των εκλογών.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Ευκλείδης Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, μια σύντομη απάντηση σε αυτά που είπε ο κ. Υπουργός.

Κι εγώ αν ήμουν στη θέση του κυρίου Υπουργού, δεν θα ήθελα μια συζήτηση, για τοτ τι σκέφτεται ο Ελληνικός λαός για εμάς, σαν «Νέα Δημοκρατία», για το συγκεκριμένο θέμα. Για το θέμα του πελατειακού κράτους και του ρουσφετιού και του τρόπου διοίκησης, γενικότερα.

Δεύτερον, δεν ανέβηκαν καθόλου οι φόροι 10-15, κύριε Υπουργέ, πού ήσασταν, ήσασταν εκτός Ελλάδας τότε;

 Δεν μου λέτε, όταν το ‘15 παρέδωσε η «Νέα Δημοκρατία», την Κυβέρνηση, που ήταν το δημόσιο έλλειμμα; Ήταν στο 5%, που έλεγε το Μεσοπρόθεσμο; Μήπως ήταν ισοσκελισμένος και δεν μου λέτε, άμα ήταν ισοσκελισμένος και εμείς καταφέραμε να μην πάει στο 5%, ο στόχος και, πήγε στο 3,5% σταδιακά. Εσείς πως θα φτάναμε σε αυτό; Εγώ μπορώ να δεχθώ τρεις συζητήσεις, τρεις.

Η μία συζήτηση, είναι ότι δεν έπρεπε να αυξήσουμε τους φόρους καθόλου, αλλά να συνεχίζουμε να μειώνουμε, όπως κάνατε εσείς, τις συντάξεις και τους μισθούς. Είναι λογικό.

Το δεύτερο, είναι ότι έπρεπε να βάλουμε τους φόρους, τους δικούς μας και το τρίτο, όχι τους δικούς μας τους φόρους, αλλά κάποιους άλλους φόρους. Για παράδειγμα, οι «φίλοι» σας στο ΔΝΤ, έλεγε να αυξήσουμε το φόρο στην ενέργεια, στον ανώτατο συντελεστή. Αυτή είναι η πρότασή σας;

Άρα, κύριε Υπουργέ, αν ξέρετε την οικονομική ιστορία που δεν αρχίζει το 2015, όπως λέει ο κύριος Μητσοτάκης, αλλά αρχίζει με τη χρεοκοπία της Χώρας, το 2009 και, τα 25%, του ΑΕΠ, που «χάθηκε» μες τις κυβερνήσεις της «Νέας Δημοκρατίας», τις δύο, από τις τρεις, τότε εγώ δεν θα ήμουν τόσο «άνετος», να λέω για τους αυξημένους φόρους.

 Γιατί ενώ εσείς πήρατε 64 δις, 10-15 μέτρα, αυτά που πήρε ο ΣΥΡΙΖΑ, ήταν πολύ λιγότερο. Γι’ αυτό θα πρέπει να είσαστε πολύ προσεκτικός.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Τον λόγο έχει οΑναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Επιφυλάσσομαι, γιατί δεν θέλω τώρα να πάρω το χρόνο, αλλά μόλις παραδεχτήκατε την αύξηση φόρων ως μια πολιτική κατ’ ουσίαν διαφορετική από τη δική μας.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Εσείς θέλατε να μειώσετε τις συντάξεις και τους μισθούς.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Η δική μας, λοιπόν, πολιτική λέει ότι εμείς μειώνουμε τους φόρους, γιατί στο DNA μας, είναι η ανάπτυξη, η στήριξη της επιχειρηματικότητας έτσι ώστε να προκύψει το μέρισμα.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Kαι μείωση του πραγματικού μισθού. Σας έδωσα στοιχεία, λάθος λέει το ΟΟΣΑ; Ο ΟΟΣΑ λέει λάθος ότι μειώνεται το διαθέσιμο εισόδημα;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Τσακαλώτο,είμαστε δύο διαφορετικοί κόσμοι.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ναι, είμαστε, βεβαίως, γιατί «γράφετε στα παλιά σας παπούτσια» τον κόσμο της εργασίας.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Εμείς, λοιπόν, θα συνεχίσουμε να μειώνουμε τους φόρους και εσείς, μπορείτε να συζητάτε, το γιατί αυξάνατε τους φόρους και πώς θα δικαιολογήσετε αυτή την πράξη σας. Εγώ σας λέω ότι μέσα και από, και αυτά τα οποία αναφερθήκατε και επανέρχομαι πάλι σε αυτό το ευαίσθητο σημείο της αγωνίας σας σχετικά με το πώς μας βλέπουν οι συμπολίτες μας, ας περιμένουμε. Αυτό θα γίνει όταν θα έρθει η ώρα των εκλογών, το 2027. Και εκεί θα κριθούμε όλοι.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Κύριε Τσακαλώτο. Εγώ θέλω να πως ως προς την παρομοίωση που είπατε με τον αθλητή και με τον Πρωθυπουργό. Σημασία έχει να «ανεβαίνει» η Χώρα και όχι το ύψος που πηδάει ο αθλητής και όλοι κρινόμαστε από το έργο μας.

 Τώρα, θα προηγηθεί του κυρίου Βορύλλα, ο κύριος Αλέξανδρος Καζαμίας, Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ».

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας - ΖΩΗ ΚΩΝΣΤΑΝΤΟΠΟΥΛΟΥ):** Ευχαριστώ κύριε Πρόεδρε.

Θα ήθελα και εγώ να κάνω ένα σχόλιο για τους φόρους με αφορμή αυτά που είπε ο κ. Παπαθανάσης στο τέλος της προηγούμενης συνεδρίασης που είχαμε χθες. Είναι γεγονός ότι δεν μπορούσα να παραβρίσκομαι στη διάρκεια της ομιλίας σας στην περασμένη συνεδρίαση, διότι μιλούσα στην Ολομέλεια και διάβασα όσα είπατε και προς απάντηση παρατηρήσεων που έκανα στην προηγούμενη ομιλία μου από τα πρακτικά της συνεδρίασης. Ήταν και ενδιαφέρουσα η συζήτηση που είχατε λίγο πριν, αλλά αυτό που είπατε στην περασμένη συνεδρίαση, στην πρώτη συνεδρίαση στο κλείσιμο, είναι ότι οι φοροελαφρύνσεις που ανακοίνωσε ο κ. Μητσοτάκης στη ΔΕΘ αποτελούν αύξηση του διαθέσιμου εισοδήματος. Είπατε, επίσης, στην κριτική που άσκησε εκ μέρους της Πλεύσης Ελευθερίας για το ζήτημα της ακρίβειας ότι δεν είπατε ότι λύσαμε το θέμα της ακρίβειας. Εκείνο, όμως, που δεν απαντάτε είναι ότι οι φοροελαφρύνσεις που ανακοίνωσε ο Πρωθυπουργός σε σχέση με την απώλεια εισοδήματος για τους πολίτες από τον πληθωρισμό είναι σταγόνα στον ωκεανό. Σας επαναλαμβάνω τους αριθμούς για το σήμερα. Όταν ο Πρωθυπουργός ανακοινώνει μέτρα ύψους 1,7 δις δηλαδή κάτω από το 1% του μεγέθους της οικονομίας 0,7% για την ακρίβεια και οι πολίτες έχουν έναν ετήσιο πληθωρισμό τον Ιούλιο στο 3,7%.

Τι αποκατάσταση του εισοδήματος των πολιτών είναι αυτό τη στιγμή που ήδη υπάρχει μια οξύτατη κρίση στο κόστος ζωής και στην ακρίβεια;

Προφανώς, δεν είναι ανεπαρκές και οι πολίτες το ζουν αυτό στο πετσί τους κάθε μέρα.

Το δεύτερο ζήτημα που θα πρέπει εδώ να υπογραμμίσουμε διαβάζοντας τα πρακτικά της συνεδρίασης που είχαμε χθες είναι πως το αφήγημα της Νέας Δημοκρατίας τώρα φαίνεται να εξαρτάται και από παραμύθια όπως αυτά που ανέπτυξε ο κ. Πέτσας, Βουλευτής της πλειοψηφίας και πρώην Υπουργός ο οποίος είπε στην ομιλία του χθες σχετικά με το νομοσχέδιο αυτό ότι λέει το Ακαθάριστο Εθνικό Προϊόν έχει αυξηθεί από το 2018 από τα 180 δισεκατομμύρια στα 237 το 2025 κι αυτό πρόκειται για μια αύξηση λέει 32%. Αυτή είναι η αύξηση που έχει φέρει στο μέγεθος της οικονομίας η Νέα Δημοκρατία. Κύριε Υπουργέ, πάνω από 20% αυτής της αύξησης είναι ο πληθωρισμός, ο οποίος τρώει και το εισόδημα των πολιτών. Δεν υπάρχει τέτοια αύξηση του πραγματικού Ακαθάριστου Εθνικού Προϊόντος γιατί γι’ αυτό μιλάμε και όταν θέλετε να επαίρεστε διότι έχετε βελτιώσει την κατάσταση της οικονομίας θα πρέπει να μιλάτε με πραγματικά νούμερα όχι με ονομαστικά νούμερα, τα οποία περιέχουν πληθωρισμό. Βέβαια ο κόσμος δεν είναι καθόλου ευγνώμων απέναντι στη Κυβέρνηση Νέας Δημοκρατίας για την αύξηση του ΑΕΠ, η οποία οφείλεται στην εκτίναξη του πληθωρισμού ιδίως το 2022 και 2023.

Το νομοσχέδιο που συζητάμε σήμερα και οι φορείς οι οποίοι παραβρέθηκαν στη δεύτερη συνεδρίαση έκαναν λόγο κατ’ επανάληψη σε ζητήματα υποστελέχωσης στις υπηρεσίες του Υπουργείου Εθνικής Οικονομίας και στις μονάδες, οι οποίες διαχειρίζονται το Πρόγραμμα Δημοσίων Επενδύσεων. Στο νομοσχέδιο που έχουμε η βασική του φιλοσοφία -αν υπάρχει κάτι τέτοιο- είναι να επιφέρει κάποιες δομικές αλλαγές στον τρόπο διαχείρισης των ευρωπαϊκών πόρων ούτως ώστε να επιταχυνθεί η απορρόφηση και η επένδυσή τους στην οικονομία. Το σκεπτικό το οποίο διέπει αυτό το νομοσχέδιο είναι ότι αυτή η απορρόφηση θα μπορέσει να επιταχυνθεί αν ενισχυθούν με κάποιους τρόπους και οι διαδικασίες, αλλά και το προσωπικό με μετατάξεις από άλλα υπουργεία, με συμβάσεις ορισμένου χρόνου και ούτω καθεξής. Αυτό όμως που δεν εξηγείτε -και αυτό είναι μια τάση που η Κυβέρνηση σας έχει πλέον αναπτύξει με υπερβάλλουσα αλαζονεία- είναι γιατί αργήσατε να αντιληφθείτε ότι τα προβλήματα αυτά υπάρχουν τώρα.

Θα έπρεπε αυτά να είχαν αντιμετωπιστεί από την αρχή και θα γίνω πιο συγκεκριμένος. Υπάρχει υποστελέχωση και την γνωρίζετε για πολλά χρόνια. Το ακούσαμε σήμερα από αρκετούς εκπροσώπους φορέων αυτό, και όχι μόνο από τους εργαζόμενους. Το άλλο βέβαια, είναι ότι τα προβλήματα αυτά χρονίζουν και υπάρχουν δύο άρθρα στο νομοσχέδιο τα οποία και τα δύο αφορούν μετατάξεις προσωπικού, το άρθρο 16 και το άρθρο 32 το οποίο αφορά προσλήψεις με συμβάσεις ορισμένου χρόνου.

 Και τα δύο αυτά άρθρα, κύριε Υπουργέ, εφαρμόζονται αναδρομικά. Αυτό σας ξαναλέω είναι μια ακραία νομική λύση, η οποία χρησιμοποιείται μόνο αν υπάρχει μια έκτακτη ανάγκη. Εδώ, αυτό που φαίνεται να συμβαίνει και σας ρώτησα στην πρώτη συνεδρίαση και δεν απαντήσατε, όμως ελπίζουμε να λάβουμε μια απάντηση. Αυτό που φαίνεται να συμβαίνει, είναι ότι γνωρίζετε πως υπάρχουν ελλείψεις προσωπικού, δεν προσλαμβάνεται προσωπικό να καλύψει τις οργανικές θέσεις και έχετε προβεί σε μετατάξεις από το 2022 και σε συμβάσεις ορισμένου χρόνου του 2024, για να καλύψει αυτά τα κενά με «μερεμέτια».

 Δηλαδή, αυτή είναι η πολιτική που υιοθετείται στο συγκεκριμένο ζήτημα και αυτό το κάνατε χωρίς να το προβλέπει ο σχετικός νόμος του 22, για να πάρετε αυτές τις αποφάσεις. Έρχεστε τώρα εκ των υστέρων, να νομιμοποιήσετε αυτά τα μέτρα τα οποία έχετε λάβει εκτός του νομικού πλαισίου που υπήρχε πριν με αναδρομικές διατάξεις. Αν η ερμηνεία που δίνω είναι εσφαλμένη, παρακαλώ πολύ να εξηγήσετε στη Βουλή γιατί εφαρμόζεται αυτά τα δύο άρθρα αναδρομικά και δεν ξεκινάει η ισχύς τους από σήμερα, όπως θα έπρεπε και όπως είθισται, όταν υπάρχει νομοθέτηση κάτω από ομαλές συνθήκες.

 Έρχομαι τώρα σε κάποια από τα μέτρα που λαμβάνετε στο νομοσχέδιο για να επιταχύνεται υποτίθεται τις διαδικασίες αυτές, οι οποίες βεβαίως έχουν δημιουργήσει μια γραφειοκρατία και αναποτελεσματικότητα η οποία χρονίζει.

 Στο άρθρο 4, αναφερθήκαμε σε αυτό και στην πρώτη συνεδρίαση για την αύξηση της αμοιβής ορισμένων υπαλλήλων. Αυτό που δεν διευκρινίζεται στο νομοσχέδιο είναι ποιος θα δίνει αυτή την αύξηση, πόση θα είναι αυτή η αύξηση. Βεβαίως, δημιουργείται μια κατάσταση η οποία υπάρχει σε όλες τις πολιτικές των μπόνους που δρομολογεί η Κυβέρνηση σας, όπου ο Υπουργός όπως θα κρίνει ο εκάστοτε Υπουργός θα δώσει αυτές τις αυξήσεις στο προσωπικό που θέλει.

 Δημιουργείται ένα κλίμα προαγωγής των ημετέρων και πελατειακών σχέσεων το οποίο είναι προβληματικό, γιατί αυτό είναι που βρίσκεται πίσω από πολλά από τα προβλήματα της αναποτελεσματικότητας της δημόσιας διοίκησης, τα οποία έρχεται υποτίθεται το νομοσχέδιο να λύσει. Αλλά, τα δημιουργεί και θα πρέπει να εξηγήσετε γιατί υπάρχει αυτός ο υπερσυγκεντρωτισμός στα χέρια του εκάστοτε Υπουργού, όσον αφορά όλες αυτές τις τροποποιήσεις που έχει το νομοσχέδιο περιλαμβανομένων και των μπόνους.

 Όλα τα κάνει ο Υπουργός.

 Στο άρθρο 7, η σύσταση ομάδων εργασίας. Αυτό πάλι είναι ένα μέτρο. Ακούσαμε και στην διάρκεια της ακρόασης φορέων ότι η σύσταση ομάδων εργασίας πάλι ο Υπουργός, θα τις ορίσει αυτές τις ομάδες εργασίας, με βάση ποιο κριτήριο δεν ξέρουμε.

 Το άρθρο 7, λέει ότι ορίζονται από τον Υπουργό. Επίσης, λέει ότι η αμοιβή καθορίζεται από τον Υπουργό, δηλαδή το ύψος της αμοιβής ούτε κι αυτό δεν καθορίζει το άρθρο, για να δεσμευτεί τουλάχιστον κάποτε ο Υπουργός από κάτι στο νόμο. Δηλαδή, τα χέρια του Υπουργού είναι λυμένα εντελώς και το πρόβλημα εδώ όπως ακούσαμε από τους φορείς, είναι ότι υπάρχει υποστελέχωση για να αντιμετωπίσετε με το να φτιάξετε ειδικές ομάδες εργασίας από τον Υπουργό, οι οποίες θα αμείβονται όπως θα κρίνει ο Υπουργός για να καλυφθούν τα κενά.

Αναφέρθηκα στο άρθρο 16 ήδη και δεν θα το επαναλάβω. Έρχομαι σε κάποια άλλα άρθρα του νομοσχεδίου, τα οποία δεν συζητήσαμε στην πρώτη συνεδρίαση και τα οποία θεωρούμε ότι χρήζουν προσοχής.

 Ένα ιδιαιτέρως προβληματικό άρθρο είναι το άρθρο 27.

 Το άρθρο 27, σχετίζεται με τις δαπάνες διαχείρισης και διοίκησης ανώνυμων εταιρειών του δημοσίου. Και τι κάνει αυτό το άρθρο; Αυτό το άρθρο λέει σε απλά ελληνικά, γιατί αν το διαβάσει κανείς θα δυσκολευτεί πολύ για να καταλάβει τι είναι αυτό που θέλει να πετύχει. Λέει σε απλά ελληνικά ότι τα χρήματα των δημοσίων επενδύσεων μπορεί να δίνονται για τη διαχείριση και τη διοίκηση ανώνυμων εταιρειών του δημοσίου και αυτό γινόταν ήδη, η «Εγνατία Οδός», το «Αττικό Μετρό» κλπ έπαιρναν.

 Τώρα προστίθεται σε αυτές τις εταιρείες του δημοσίου και καλύπτονται τα έξοδά τους από το Πρόγραμμα Δημοσίων Επενδύσεων και το Υπερταμείο του κυρίου Schauble. Ήδη οι μισθοί του Διοικητικού Συμβουλίου και του Προέδρου του Υπερταμείου είναι πάρα πολύ υψηλοί. Πριν από μερικά χρόνια είχαν δημιουργήσει και δημόσια συζήτηση για το σκανδαλώδες ύψος τους. Και τώρα έρχεται το Πρόγραμμα Δημοσίων Επενδύσεων να καλύψει τα έξοδα του Υπερταμείου - δηλαδή με χρήματα των Ελλήνων φορολογουμένων - με το σκεπτικό ότι αυτά είναι επενδύσεις. Το άρθρο 27 θέτει και το ευρύτερο ερώτημα πόσα από τα ποσά του Προγράμματος Δημοσίων Επενδύσεων πράγματι επενδύονται σε παραγωγικές διαδικασίες και πόσα από αυτά πηγαίνουν ως επιδοτήσεις σε διάφορα μέρη και του δημοσίου, αλλά και του ιδιωτικού τομέα, οι οποίες όμως δεν είναι επενδυτικές. Δεν είναι επενδυτικά έξοδα. Δεν είναι επενδύσεις στην οικονομία. Η επένδυση είναι κάτι συγκεκριμένο. Δεν είναι οποιοδήποτε έξοδο. Και εδώ θεωρούμε ότι η κάλυψη των δαπανών διαχείρισης και διοίκησης δεν συνιστούν επένδυση ιδίως αν πρόκειται για το Υπερταμείο.

Θα κλείσω με το άρθρο 36 για την ΔΕΘ. Το αναφέραμε και στην πρώτη συνεδρίαση. Η Αιτιολογική Έκθεση κάνει λόγο για το γεγονός ότι τώρα με βάση αυτή την αλλαγή που φέρνετε στη σύσταση του Διοικητικού Συμβουλίου, πάλι το Υπερταμείο του κυρίου Σόιμπλε, αυτός ο κατ’ εξοχήν μνημονιακός θεσμός, ο οποίος είναι ο μοναδικός μέτοχος στην ΔΕΘ Α.Ε., αυτό τώρα το Υπερταμείο θα ορίζει τα μέλη του Διοικητικού Συμβουλίου της ΔΕΘ. Όλοι οι τοπικοί φορείς- το ακούσαμε και στη διάρκεια της ακρόασης φορέων οι οποίοι συμμετείχαν μέχρι τώρα - θα μπουν σε μια συμβουλευτική επιτροπή, η οποία όμως δεν θα έχει εκτελεστικές εξουσίες όπως είχε. Ταυτόχρονα, σε τι αποσκοπεί αυτή η αλλαγή. Λέει η Αιτιολογική Έκθεση ότι θα επιτρέψει στο να προσελκύονται μεγάλες εκδηλώσεις και να συνδέεται η δραστηριότητα της Εταιρείας, της ΔΕΘ, με τον αναπτυξιακό τουριστικό και οικονομικό σχεδιασμό. Πρόκειται με άλλα λόγια για μπίζνες και τουρισμό. Την ίδια στιγμή που ο Πρωθυπουργός στη ΔΕΘ ανακοίνωσε ότι πείστηκε πως πρέπει ο χώρος της ΔΕΘ να μετατραπεί σε Μητροπολιτικό Πάρκο. Γιατί, όπως σας εξήγησα και αυτό είναι μια πάγια θέση της «ΠΛΕΥΣΗΣ ΕΛΕΥΘΕΡΙΑΣ» αναφορικά με το χώρο της ΔΕΘ, επειδή η Θεσσαλονίκη είναι μια πόλη με πολύ περιορισμένο χώρο πρασίνου και με υψηλά ποσοστά ρύπανσης, θα πρέπει να μετατραπεί σε πάρκο. Τελικά φαίνεται πως ο Πρωθυπουργός άλλαξε γνώμη ως προς αυτό και είπε κάτι σχετικό στη ΔΕΘ. Το νομοσχέδιο γιατί δεν προσδιορίζει ότι αυτός είναι ανάμεσα στους στόχους της αλλαγής που φαίνεται στον τρόπο διοίκησης της Ανώνυμης Εταιρείας Διεθνής Έκθεση Θεσσαλονίκης. Μιλάει για πράγματα τα οποία δεν σχετίζονται με αυτό που ανακοίνωσε ο Πρωθυπουργούς παρ’ όλο που το άρθρο ήρθε μετά τη διαβούλευση. Δηλαδή, μετά τις ανακοινώσεις του Πρωθυπουργού. Αυτό θα θέλαμε να έχει κάποια εξήγηση.

Συνολικά και κλείνοντας, κύριε Πρόεδρε, θέλω να πω ότι αν δούμε πιο προσεκτικά αυτό το νομοσχέδιο κατ’ αρχήν τίθενται κάποια ερωτήματα για το κατά πόσο κάποια από τα ποσά αυτά τα οποία διοχετεύονται μέσω των ευρωπαϊκών κονδυλίων πράγματι πάνε σε επενδύσεις και δεν πάνε σε δαπάνες άλλου είδους. Αυτό είναι ένα ερώτημα το οποίο πρέπει να μας απασχολεί. Η περίπτωση των δαπανών για το Υπερταμείο είναι μια χαρακτηριστική περίπτωση. Επίσης δεν υπάρχει καμία αξιολόγηση του τρόπου με τον οποίο επενδύονται αυτά τα ποσά. Είναι κάτι το οποίο δεν απασχολεί το νομοσχέδιο καν, ενώ θα έπρεπε να είναι η πρώτη μέριμνα, η διαφάνεια και η αποτελεσματικότητα στις επενδύσεις. Όχι να απορροφηθούν και να πάρουμε τα λεφτά και από κει και πέρα ας πάνε όπου πάνε, πού είναι η προσέγγιση της Κυβέρνησης.

Βεβαίως περιμένουμε μια απάντηση από τον κύριο Υπουργό για το γεγονός ότι φαίνεται πως έχουν υπάρξει ελλείψεις προσωπικού υποστελέχωσης σε κομβικές υπηρεσίες σχετικά με το Πρόγραμμα Δημοσίων Επενδύσεων, οι οποίες χρονίζουν και μόλις τώρα αντιμετωπίζονται από αυτό το νομοσχέδιο και πάλι κατά την άποψή μας με κακό τρόπο. Αλλά γιατί καθυστερήσατε τόσο πολύ να αντιμετωπίσετε αυτά τα προβλήματα. Ευχαριστώ κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής)**: Ευχαριστούμε κ. Καζαμία.

Τον λόγο έχει κ. Βορύλλας.

**ΑΝΔΡΕΑΣ ΒΟΡΥΛΛΑ**Σ **(Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κύριε Πρόεδρε.

Κύριε Πρόεδρε, κύριε Υπουργέ, στο παρόν νομοσχέδιο αντί να παρουσιαστεί ένα ολοκληρωμένο και συνεκτικό πλαίσιο για την ανάπτυξη, η Κυβέρνηση αρκείται σε διορθωτικές παρεμβάσεις της τελευταίας στιγμής. Το αποτέλεσμα είναι ένα νομοθετικό μωσαϊκό, που εντείνει τη σύγχυση και δυσκολεύει τη νομική ασφάλεια.

Να θυμίσουμε ότι πριν ένα χρόνο ψηφίστηκε το Νέο Αναπτυξιακό Πρόγραμμα Δημοσίων Επενδύσεων, με τον Αναπληρωτή Υπουργό Εθνικής Οικονομίας και Οικονομικών να τονίζει ότι ξεκινάει άμεσα το νέο αναπτυξιακό πρόγραμμα, με έργα που συμβάλλουν στην αύξηση του ιδιωτικού και δημοσίου κεφαλαίου της οικονομίας και θα στηρίζουν τον εκσυγχρονισμό της χώρας.

Σήμερα, ένα χρόνο μετά, το αρμόδιο Υπουργείο προσπαθεί ακόμη με το παρόν σχέδιο νόμου να οργανώσει τη λειτουργία και τη στελέχωση των υπηρεσιών, των αναπτυξιακών προγραμμάτων και των φορέων που εποπτεύονται από τον αρμόδιο Υπουργό.

Η κριτική που ασκούμε έχει σοβαρά ερείσματα, αφού ακόμη και σήμερα το οικονομικό επιτελείο επικαλείται ότι έχει ως απώτερο στόχο την επίσπευση της απορρόφησης, τόσο των ευρωπαϊκών όσο και των εθνικών χρηματοδοτήσεων, γεγονός που σηματοδοτεί ότι υπάρχουν μεγάλες καθυστερήσεις, που οδηγούν με μαθηματική ακρίβεια στην αποτυχία επίτευξης των στόχων του αναπτυξιακού σχεδίου.

Μάλιστα, το παράδοξο είναι ότι στο άρθρο 2 του υπό ψήφιση νομοσχεδίου, ορίζεται, μεταξύ άλλων, ότι αντικείμενο του παρόντος είναι η αποσαφήνιση κρίσιμων ζητημάτων που αφορούν τον προηγούμενο ν. 5140/2024, με τον οποίο ψηφίστηκε το Νέο Αναπτυξιακό Πρόγραμμα Δημοσίων Επενδύσεων. Έρχεστε, δηλαδή, σήμερα να αποσαφηνίσετε αυτά που θα έπρεπε να αναλύονται λεπτομερώς στον ήδη από πέρυσι ψηφισμένο νόμο.

Επιεικώς θα λέγαμε ότι δεν υπάρχει αποτελεσματικότητα αλλά υπάρχει σύγχυση και αποδιοργάνωση της επενδυτικής προοπτικής, αφού δεν καθορίστηκε εξαρχής το πλαίσιο με ακρίβεια, τόσο στον σχεδιασμό όσο και στην εκτέλεσή του.

Το άρθρο 6, αποτυπώνει πλήρως την κυβερνητική μη αποτελεσματικότητα, αφού με την προτεινόμενη διάταξη εξαιρούνται από το χρονικό περιορισμό για την ανάληψη νομικών δεσμεύσεων τα έργα που εντάσσονται στα τομεακά προγράμματα ανάπτυξης και στα περιφερειακά προγράμματα ανάπτυξης, εφόσον είναι Συμπράξεις Δημοσίου και Ιδιωτικού Τομέα, ΣΔΙΤ, καθώς, επίσης, συμβάσεις παραχώρησης και ενέργειες τεχνικής βοήθειας.

Ενώ, δηλαδή, στα λόγια διακηρύσσετε ότι στηρίζετε τις επενδύσεις, αλλάζετε απροκάλυπτα το νομοθετημένο πλαίσιο και αποδεσμεύετε έργα με σύμπραξη δημοσίου και ιδιωτικού τομέα από τα χρονικά περιθώρια που ορίζει ο νόμος, γιατί γνωρίζετε ότι οι αγκυλώσεις και η γραφειοκρατία είναι αδύνατον να σας επιτρέψουν να ολοκληρώσετε έγκαιρα τα εγκεκριμένα επενδυτικά προγράμματα.

Στο άρθρο 18 του σχεδίου νόμου, τροποποιούνται και συμπληρώνονται βασικές διατάξεις του άρθρου 37 του ν. 4314/2014, σε θέματα κινητικότητας του προσωπικού των ειδικών υπηρεσιών ΕΣΠΑ, θεσπίζοντας αδιαφανείς διαδικασίες που ευνοούν τα ρουσφέτια και τις κομματικές επιλογές προσώπων. Δε μπορεί η απόσπαση ή μετακίνηση του προσωπικού να διενεργείται με κοινή απόφαση του αρμόδιου για το ΕΣΠΑ Υπουργού και του αρμόδιου Υπουργού του φορέα προέλευσης κατόπιν αίτησης του ενδιαφερόμενου υπαλλήλου χωρίς να υπάρχει και απόφαση ή η σύμφωνη γνώμη των αρμόδιων υπηρεσιακών συμβουλίων ή του αρμοδίου οργάνου διοίκησης του φορέα προέλευσης.

Με το άρθρο 20 του σχεδίου νόμου, θεσπίζονται προστατευτικές διατάξεις για την Ελληνική Αναπτυξιακή Τράπεζα, που τίθεται εν αμφιβόλω τόσο για τη δικανική τους αξία, όσο και για το κύρος και την εμπιστοσύνη προς το εν λόγω πιστωτικό ίδρυμα, αφού κατασχέσεις που θα επιβάλλονται σε βάρος της Ελληνικής Αναπτυξιακής Τράπεζας από το δημόσιο, τα ασφαλιστικά ταμεία ή και από οποιονδήποτε τρίτο, δε θα έχουν κανένα έννομο αποτέλεσμα.

Στο συγκεκριμένο άρθρο, το έχετε «τερματίσει».

Στα άρθρα 22 έως 26, προβλέπονται διάφορα μέτρα, όπως η απαλλαγή της ελληνικής διοίκησης αναπτυξιακής «Μετάβαση Μονοπρόσωπη Ανώνυμη Εταιρεία» από τον ενιαίο φόρο ιδιοκτησίας ακινήτων. Πρόκειται για την εταιρεία που έχει στην ιδιοκτησία της τα λιγνιτικά πεδία, τα οποία είναι πλέον ανενεργά.

Κατά τη γνώμη μας, η απολιγνιτοποίηση στην Ελλάδα, αν και αναγκαία για την επίτευξη των κλιματικών στόχων και τη μείωση της εξάρτησης από τα ρυπογόνα καύσιμα, συνοδεύτηκε από μια σειρά αρνητικών στοιχείων που δημιούργησαν σημαντικές κοινωνικές, οικονομικές και ενεργειακές προκλήσεις. Το πρώτο και πιο βασικό πρόβλημα, υπήρξε η βιασύνη με την οποία δρομολογήθηκε η διαδικασία. Η απόφαση για γρήγορο κλείσιμο των λιγνιτικών μονάδων δε συνδυάστηκε με ένα ολοκληρωμένο σχέδιο εναλλακτικής παραγωγής, με αποτέλεσμα να αυξηθεί η ενεργειακή εξάρτηση της χώρας από το εισαγόμενο φυσικό αέριο. Αυτό αποδείχθηκε ιδιαίτερα επικίνδυνο όταν ξέσπασε η διεθνής ενεργειακή κρίση, η οποία, σε συνδυασμό με τον πόλεμο στην Ουκρανία, εκτόξευσε το κόστος του αερίου και κατ’ επέκταση το κόστος ηλεκτρικής ενέργειας για νοικοκυριά και επιχειρήσεις.

 Παράλληλα, οι λιγνιτικές περιοχές, όπως η Δυτική Μακεδονία και η Μεγαλόπολη, βρέθηκαν αντιμέτωπες με αυξανόμενη ανεργία και περιορισμένες ευκαιρίες απασχόλησης, αφού οι νέες επενδύσεις που υποσχέθηκε το κράτος δεν προχώρησαν με τον αναγκαίο ρυθμό. Κερδισμένοι από αυτή τη λανθασμένη πολιτική της κυβέρνησης, ήταν οι τρεις μεγάλοι ιδιωτικοί ενεργειακοί όμιλοι, που παράγουν ρεύμα από καύση εισαγόμενου φυσικού αερίου και Ανανεώσιμες πηγές ενέργειας (Α.Π.Ε.).

Αντιθέτως, χαμένη βγήκε η Δ.Ε.Η. όπου τα εργοστάσια παραγωγής ρεύματος με λιγνίτη περιόρισαν δραστικά την παραγωγή τους και σήμερα, έχουν απαξιωθεί, όπως και οι επενδύσεις που έγιναν σε αυτά.

Κατά τα παραπάνω, η Δ.Ε.Η. υπέστη ζημία και, εμμέσως, το ίδιο το Ελληνικό Δημόσιο, που είναι ο βασικός μέτοχος, με ποσοστό 34,12%.

Το πιο μεγάλο ενδιαφέρον έχει να δούμε ποια είναι η Ελληνική Εταιρεία Δίκαιης Αναπτυξιακής Μετάβασης Μονοπρόσωπη Ανώνυμη Εταιρεία «ΜΕΤΑΒΑΣΗ Μ.Α.Ε.», που εναποθέτουμε τις ελπίδες μας να μεταμορφώσει αυτές τις περιοχές σε νέες πράσινες επενδύσεις;

Στις οικονομικές καταστάσεις, βλέπουμε στη σελίδα 8, ότι ο κύκλος εργασιών για το 2023 ήταν μηδέν και για το 2022 ήταν πάλι μηδέν, ενώ η εταιρεία έχει μόνο έξοδα διοίκησης 794.000 ευρώ το 2013. Επίσης, απασχολεί 13 άτομα, τα οποία δεν γνωρίζουμε με ποιες διαδικασίες προσλήφθηκαν και ποια τα προσόντα τους.

Η απορία μας είναι εύλογη. Πώς μια εταιρεία που ιδρύθηκε το 2021 και είναι, μάλλον, χωρίς ουσιαστική οικονομική δραστηριότητα ως σήμερα, θα επιτελέσει αυτό το τεράστιο έργο και κυρίως πότε αυτό θα γίνει;

Εκτός, αν πρόκειται για μία ακόμη εταιρεία του Δημοσίου, που συστάθηκε χωρίς πραγματικό σχεδιασμό και μάλλον, μόνο και μόνο, για την εξυπηρέτηση ρουσφετιών και διαφόρων άλλων μικροπολιτικών συμφερόντων.

Άρθρο 35. Διευρύνεται η εγγυητική λειτουργία του Ταμείου Εγγύησης Καταθέσεων και Επενδύσεων (Τ.Ε.Κ.Ε.) για κάλυψη επιπρόσθετης διαφοράς αξίας, ώστε να καλύπτει, εκ των υστέρων, διάφορες διαφορές σε περιπτώσεις εξυγίανσης τραπεζών.

Ναι, πρέπει να προστατεύονται οι καταθέτες μας, αλλά το ερώτημα είναι: Ποιος θα πληρώσει τον λογαριασμό, αν το Ταμείο Εγγύησης Καταθέσεων και Επενδύσεων (Τ.Ε.Κ.Ε.) επιβαρυνθεί υπέρμετρα και το κόστος που θα επωμιστούν, τελικά, οι φορολογούμενοι είναι τεράστιο, όπως συνέβη με την ανακεφαλαιοποίηση των τραπεζών;

Άρθρο 37. Παρατείνεται κατά 50 ημέρες η προθεσμία διεξαγωγής των Γενικών Συνελεύσεων των εταιρειών που δραστηριοποιούνται στον κλάδο βιομηχανίας, παραγωγής και εμπορίας φαρμάκων. Η παράταση κρίνεται αναγκαία, διότι το Υπουργείο Υγείας και ειδικότερα, η Εθνική Κεντρική Αρχή Προμηθειών Υγείας (Ε.Κ.Α.Π.Υ.), μέχρι και σήμερα, δεν έχει εκδώσει τα επίσημα σημειώματα «Clawback» του έτους 2024.

Και ενώ η Κυβέρνηση υπόσχεται επιτάχυνση έργων, το μόνο που κάνει είναι να δημιουργεί νέες επιτροπές, νέες ομάδες εργασίας, νέες δομές. Έτσι, δεν μειώνεται η γραφειοκρατία, αλλά μάλλον αυξάνεται και αν η γραφειοκρατία αυξάνεται, τότε ορατός είναι ο κίνδυνος να έχουμε ακόμα περισσότερες καθυστερήσεις, περισσότερες διαδικασίες και λιγότερα έργα να προχωρούν.

Σας ευχαριστώ πάρα πολύ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κ. Βορύλλα.

Τον λόγο έχει ο κ. Ευστράτιος (Στράτος) Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα επικεντρωθώ στο άρθρο 36 του σχεδίου νόμου, που αφορά τη Διεθνή Έκθεση Θεσσαλονίκης (Δ.Ε.Θ.).

Θα μου επιτρέψετε, να τοποθετηθώ με ένα προσωπικό θέμα. Θυμάμαι κάπου στα μέσα της δεκαετίας του ‘60, μικρό παιδί, να βλέπω τα πυροτεχνήματα των εγκαινίων της Διεθνής Έκθεσης Θεσσαλονίκης (Δ.Ε.Θ.) από την ταράτσα του πατρικού μου σπιτιού, στην αρχή της Αγίου Δημητρίου. Από τότε, μέσα στο αίμα μου, κυλάει η Διεθνή Έκθεση Θεσσαλονίκης (Δ.Ε.Θ.), όπως σχεδόν και το τονίζω αυτό, στο σύνολο των θεσσαλονικέων.

Η Διεθνή Έκθεση Θεσσαλονίκης (Δ.Ε.Θ.) πέρασε από πολλά κύματα.

Ανήκω σε αυτούς που έχω αρθρογραφήσει, κατά καιρούς, για την ανάγκη να επικεντρωθεί η Διεθνή Έκθεση Θεσσαλονίκης (Δ.Ε.Θ.) στον εκθεσιακό της ρόλο και να μη στηρίζεται σε δημόσιους οργανισμούς και σε επισκέπτες της βόλτας και της αναψυχής.

Πριν λίγα χρόνια, μάλιστα, με αφορμή τα συνηθισμένα επεισόδια των εγκαινίων, πρότεινε ο Πρωθυπουργός και οι υπουργοί, να έρχονται στην πόλη, εκτός των εγκαταστάσεών της, ένα αναπτυξιακό συνέδριο και όχι να εμφανίζονται πάντα με το γνωστό και παραδοσιακό τρόπο.

Παράλληλα όμως, επειδή είμαι αρκετά «παλιός» έζησα να διορίζονται, παραδείγματος χάρη, από Υπουργούς, πριν χρόνια στο Διοικητικό Συμβούλιο της ΕΛΒΟ, άνθρωποι χωρίς καμία επαφή με την πόλη. Ενώ ακόμη και στην τωρινή διακυβέρνησή μας να διορίζεται από Υπουργό, σε Διοικητικό Συμβούλιο Οργανισμού της πόλης, άνθρωπος από την εκλογική του περιφέρεια, που έρχεται μία μέρα, την εβδομάδα στην πόλη.

 Με βάση τα παραπάνω πιστεύω, ότι έχω το δικαίωμα να διατυπώσω τις ενστάσεις μου, όπως και οι θεσμικοί φορείς της πόλης, στην συγκεκριμένη νομοθετική ρύθμιση που αλλάζει τον τρόπο διορισμού του Διοικητικό Συμβούλιο της ΔΕΘ. Η Θεσσαλονίκη με τη διακυβέρνηση της Νέας Δημοκρατίας, αλλάζει πρόσωπο σε επίπεδο υποδομών, το σημειώνω αυτό σε κάθε ευκαιρία.

 Επίσης, κατανοώ την ανάγκη να διοικείται με τεχνοοικονομικά κριτήρια, ειδικά σε θέματα στελεχιακού δυναμικού προμηθειών κ.λπ.. Αλλά η ΔΕΘ, αποτελεί την ψυχή της πόλης και σήμερα η πόλη διά των φορέων της, αδυνατεί να εκχωρήσει αυτή την ψυχή. Η ΔΕΘ δεν είναι ΔΕΗ, ούτε Εγνατία Οδός Α.Ε., για την οποία ο αρμόδιος Υφυπουργός ανακοίνωσε ότι κλείνει. Η συναίνεση σήμερα, ουσιαστικά για αντίθεση πρόκειται, πάνω στο επίδικο θέμα του τρόπου διορισμού του Διοικητικού Συμβουλίου της ΔΕΘ, είναι πολύ μεγάλη.

 Προσωπικά, δεν μπορώ να αγνοήσω αυτή τη συναίνεση. Σε δύσκολες κοινοβουλευτικά στιγμές στήριξα την Κυβέρνηση, ακόμη και σε θέματα με τα οποία είχα σημαντικές ενστάσεις. Τώρα όμως, δυσκολεύομαι πάρα πολύ. Κύριε Υπουργέ, ζητώ να αποσύρεται την επίμαχη διάταξη και να συζητήσετε με τους φορείς, για την εξεύρεση μιας μέσης λύσης. Δεν μπορεί σε ζητήματα, όπως είναι η ανάπλαση του Εκθεσιακού Κέντρου και η επέκταση ή μείωση των εκθεσιακών δραστηριοτήτων της ΔΕΘ, η πόλη να απουσιάζει.

 Ίσως η συμμετοχή στο ΔΣ ορισμένων φορέων να είναι μία λύση, ίσως η συμμετοχή των φορέων στη διαδικασία επιλογής των εκτελεστικών μελών να είναι μια άλλη ή ίσως ένας συνδυασμός των δύο παραπάνω να είναι η καλύτερη επιλογή μαζί με μια συζήτηση, ώστε τα εκτελεστικά μέλη να έχουν κάποια μορφή εντοπιότητας. Ιδέες δίνω, για να αρθεί το διαφαινόμενο αδιέξοδο, συζητήστε με τους φορείς, αποσύρετε τη διάταξη. Δεν υπάρχει λόγος να δημιουργήσουμε πάλι στη Θεσσαλονίκη, μία εστία έντασης σαν αυτές που η πόλη έχει ζήσει στο παρελθόν. Πιστέψαμε γι’ αυτές τις εντάσεις δεν φταίει πάντα η πόλη, αρκετές φορές ευθύνεται και ο τρόπος που τα αντιμετωπίζει η Κεντρική Εξουσία.

 Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Σας ευχαριστούμε κύριε συνάδελφε.

 Κυρίες και κύριοι συνάδελφοι σ’ αυτό το σημείο ολοκληρώνεται η 3η συνεδρίαση της Επιτροπής μας. Η 4η συνεδρίαση, 2η ανάγνωση, είναι προγραμματισμένη για την Δευτέρα 22 Σεπτεμβρίου και ώρα 4 το απόγευμα, σε αυτή εδώ την αίθουσα.

 Σας ευχαριστώ πολύ για τη συνεδρίαση.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Κτενά Αφροδίτη, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη και Μάλαμα Κυριακή.

Τέλος και περί ώρα 16.15΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΘΑΝΑΣΙΟΣ ΚΑΒΒΑΔΑΣ ΑΣΗΜΙΝΑ ΣΚΟΝΔΡΑ**